
ΣΚΟΠΟΣ
· Σκοπός του προγράμματος είναι η απόκτηση δεξιοτήτων και γνώσεων που θα βοηθήσουν στην ένταξη και παραμονή των γυναικών στην εργασία.
· Το πρόγραμμα διέπεται από ευελιξία, αλλά απευθύνεται κυρίως σε γυναίκες άνεργες, εργαζόμενες που ίσως αναζητούν άλλη απασχόληση, νεότερες αλλά και μεγαλύτερης ηλικίας, γυναίκες με ειδικές ανάγκες καθώς και όσες ενδιαφέρονται να  δημιουργήσουν δική τους επιχείρηση.
· Το πρόγραμμα αποτελεί μια ενιαία ολότητα με διάφορα εκπαιδευτικά πακέτα (ενότητες) που καλύπτουν διάφορες πτυχές.

· Ανάλογα με την συγκεκριμένη ομάδα γυναικών που συμμετέχει στο εκάστοτε  πρόγραμμα κατάρτισης, το πρόγραμμα μπορεί να διαφοροποιηθεί για να καλύψει τις ιδιαίτερες ανάγκες της κάθε ομάδας.

· Αναπροσαρμογές του προγράμματος μπορούν να γίνουν και από τους εκπαιδευτές που θα καλύψουν τις διάφορες ενότητες.  
· Το πρόγραμμα μπορεί επίσης να αξιοποιηθεί από εργοδότες. 

I.  ΕΙΣΑΓΩΓΗ
Αν και στις μέρες μας η ανεργία γενικά επηρεάζει και τα δύο φύλα, εν τούτοις είναι ευρέως παραδεκτό ότι για το γυναικείο φύλο η προσπάθεια εύρεσης εργασίας είναι ιδιαίτερα δυσχερής.  Για άτομα με ειδικές ανάγκες τα πράγματα είναι ακόμη πιο δύσκολα.
Μερικοί από τους λόγους που δυσκολεύουν τη γυναικεία απασχόληση είναι:

· Στερεότυπες αντιλήψεις που περιορίζουν το ρόλο της γυναίκας σε αυτόν της νοικοκυράς, συζύγου και μητέρας.
· Η δυσκολία των γυναικών να συνδυάσουν επαγγελματική και οικογενειακή ζωή.
· Τα πρότυπα γυναίκας που προβάλλονται από τα Μέσα Μαζικής Ενημέρωσης με διακοσμητικό ή βοηθητικό ρόλο.
· Γενικά οι παλαιότερες αρνητικές αντιλήψεις για ισότιμη δραστηριοποίηση και συμμετοχή της γυναίκας σε επιχειρηματικές και άλλες επαγγελματικές δραστηριότητες, κλπ. 
Ακόμη όμως κι όταν μια γυναίκα κατορθώσει να βρει επαγγελματική απασχόληση έχει να αντιμετωπίσει τη λεγόμενη “γυάλινη οροφή”, δηλαδή τεχνητά εμπόδια βασισμένα σε προκαταλήψεις που σταματούν την εξέλιξή της σε ανώτερες και ανώτατες ιεραρχικά θέσεις. Οι παραπάνω λόγοι, αν συνδυαστούν με τους γενικότερους εξωτερικούς παράγοντες που περιορίζουν την απασχόληση σε μια χώρα (κατάσταση της οικονομίας και έλλειψη θέσεων εργασίας), τότε το όνειρο για μια καλή επαγγελματική σταδιοδρομία φαίνεται ιδιαίτερα δύσκολο για τη γυναίκα.
Οι διαπιστώσεις αυτές αντικατοπτρίζουν μια ρεαλιστική και αντικειμενική αντίληψη για την πραγματικότητα, αλλά δεν πρέπει να οδηγούν σε αποθάρρυνση από την αναζήτηση και διεκδίκηση απασχόλησης.  Πάνω απ’ όλα οι ίδιες οι γυναίκες πρέπει να απαλλαγούν από τέτοιου είδους περιοριστικές αντιλήψεις.  Το ίδιο ισχύει και για άτομα που αντιμετωπίζουν ξεχωριστά προβλήματα (περιορισμένη μόρφωση, παραμονή εκτός απασχόλησης για πολύ χρόνο, έλλειψη εξειδικευμένης κατάρτισης, κλπ.) ή ακόμη και αν κατατάσσονται σε κατηγορία ατόμων με ειδικές ανάγκες.  Η αποδοχή πάνω απ’ όλα του εαυτού μας είναι αυτή που μπορεί να μεταμορφώσει  μια “αδυναμία” ή “μειονέκτημα” σε πλεονέκτημα και κίνητρο για διεκδίκηση απασχόλησης, επαγγελματικής αποκατάστασης και πετυχημένης καριέρας..

Άλλωστε, φαίνεται πώς ολοένα και περισσότερο αρχίζουν να υποχωρούν οι αναχρονιστικές αντιλήψεις για το ρόλο και τη θέση της γυναίκας και των ατόμων με ειδικές ανάγκες στην κοινωνία.  Ωστόσο, είναι χρήσιμο να γνωρίζουμε ότι η απόκτηση μιας θέσης εργασίας μπορεί να απαιτήσει χρόνο και είναι μια δύσκολη διαδικασία που απαιτεί επίμονη και σκληρή προσπάθεια. Δεν είναι λίγες οι φορές που συναισθήματα απογοήτευσης και απαισιοδοξίας μπορούν εύκολα να κατακλύσουν ένα άνεργο άτομο.
Το πρόγραμμα αυτό έρχεται ως αρωγός στην προσπάθεια αναζήτησης εργασίας. Στόχος είναι να ενισχύσει τις δεξιότητες εκείνες που μπορούν να βοηθήσουν τις γυναίκες να διεκδικήσουν και να ασκήσουν το δικαίωμα τους στην εργασία. Η θεματολογία επιλέχθηκε ώστε να καλύπτει τόσο το στάδιο εύρεσης εργασίας, όσο και το στάδιο απασχόλησης. Πέρα από την απόκτηση γνώσεων και την ανάπτυξη δεξιοτήτων, παρουσιάζονται χρήσιμες τεχνικές που μπορούν να φανούν χρήσιμες κατά τη διαδικασία  αναζήτησης και διεκδίκησης εργασίας.  Υπάρχουν επίσης αναφορές σε προβλήματα και γίνονται εισηγήσεις για τρόπους να ξεπεραστούν με βιωματικές ασκήσεις που μπορούν να γίνουν είτε ατομικά είτε στα πλαίσια ομαδικής κατάρτισης.
ΙI.  ΔΕΞΙΟΤΗΤΕΣ  ΑΥΤΟΠΑΡΟΥΣΙΑΣΗΣ
Στην ενότητα αυτή γίνεται αναφορά σε δυο βασικές δεξιότητες που αφορούν στο στάδιο εύρεσης εργασίας.
· Τη σύνταξη βιογραφικού σημειώματος.
· Τη διαδικασία της συνέντευξης.
Στόχος είναι η ενίσχυση προφορικών και γραπτών δεξιοτήτων.
Ακολουθεί ενδεικτική ανάπτυξη των θεμάτων.
1.  ΣΥΝΤΑΞΗ  ΒΙΟΓΡΑΦΙΚΟΥ  ΣΗΜΕΙΩΜΑΤΟΣ
Ο τύπος βιογραφικού σημειώματος που προτείνεται είναι το Europass.  Στο Παράρτημα Α έχει προσαρτηθεί το σχετικό έντυπο - υπόδειγμα.  Υπάρχουν βέβαια και άλλοι τύποι που μπορούν να χρησιμοποιηθούν. 
Στο πρόγραμμα κατάρτισης οι συμμετέχουσες θα ασκηθούν στη ετοιμασία βιογραφικού.
Ανάμεσα στις οδηγίες που θα δοθούν θα είναι και οι ακόλουθες:  
Σημασία βιογραφικού
Η σύνταξη του βιογραφικού σημειώματος αποτελεί σημαντικό βήμα για την αναζήτηση οποιασδήποτε θέσης εργασίας. Πρέπει λοιπόν να προκαλέσει το ενδιαφέρον του υπεύθυνου προσλήψεων από την πρώτη στιγμή, ώστε να έχετε πιθανότητες να σας καλέσουν για συνέντευξη.

Καλή εντύπωση από την πρώτη ματιά

Κατά την αρχική επιλογή αιτήσεων για εργασία, οι εργοδότες, κατά γενικό κανόνα, δεν ασχολούνται για περισσότερο από μερικά δευτερόλεπτα µε κάθε βιογραφικό. Εάν δεν κάνετε καλή εντύπωση από την αρχή, ίσως χάσετε την ευκαιρία.. 

Γενικές συστάσεις

Πριν αρχίσετε να συμπληρώνετε το βιογραφικό σας σημείωμα, θυμηθείτε τις πιο κάτω βασικές αρχές.
(Α)  Φροντίστε την εμφάνιση του βιογραφικού σας
Παρουσιάστε µε σαφήνεια και με λογική σειρά τα προσόντα και τις δεξιότητές σας ώστε να προβάλλετε τα πλεονεκτήματα σας.

(Β)  Μην παραβλέπετε καμιά λεπτομέρεια

· Επικεντρωθείτε τόσο στο περιεχόμενο όσο και στη μορφή.
· Δεν επιτρέπονται τα ορθογραφικά λάθη γραμματικής και συντακτικού.
· Ούτε και τα τυπογραφικά λάθη επιτρέπονται.
(Γ)  Επικεντρωθείτε στα ουσιώδη

· Ένα βιογραφικό σημείωμα πρέπει να είναι σύντομο: συνήθως δυο - τρεις σελίδες αρκούν για να δώσετε µια ολοκληρωμένη εικόνα. Σε ορισμένες χώρες ένα τρισέλιδο βιογραφικό ίσως θεωρηθεί μακροσκελές, ακόμη και αν διαθέτετε μακρά επαγγελματική πείρα.  Βέβαια υπάρχουν και εξαιρέσεις ανάλογα με την περίπτωση.
· Εάν η επαγγελτική σας πείρα είναι ακόμη περιορισμένη (γιατί μόλις τελειώσατε τις σπουδές σας, την υποχρεωτική ή τριτοβάθμια εκπαίδευση) περιγράψτε πρώτα την εκπαίδευση και κατάρτισή σας. Τονίστε επίσης τις περιόδους πρακτικής άσκησης που έχετε ολοκληρώσει κατά τη διάρκεια της κατάρτισής σας.

· Επικεντρωθείτε σε ουσιαστικές πληροφορίες που ενισχύουν την υποψηφιότητά σας.
· Μπορείτε να παραλείψετε, για παράδειγμα, µια επαγγελματική εμπειρία που ήταν σύντομη, δεν είναι πρόσφατη, ή που δεν έχει σχέση µε την αίτηση σας.

(Δ)  Προσαρμογή του βιογραφικού στη θέση που σας ενδιαφέρει

· Να ελέγχετε συστηματικά το βιογραφικό σας κάθε φορά που το υποβάλλετε σε ένα εργοδότη και να επιβεβαιώνετε ότι ταιριάζει με το ζητούμενο επαγγελματικό προφίλ. 
· Τονίστε τα πλεονεκτήματα σας ανάλογα µε τις απαιτήσεις του πιθανού εργοδότη και της συγκεκριμένης εργασίας.
· Μια καλή γνώση του εργοδότη (εταιρεία, δημόσιος φορέας, ημικρατικός οργανισμός, είδος δραστηριοτήτων, κλπ.). θα σας βοηθήσει να προσαρμόσετε το βιογραφικό σας καταλλήλως.

· Η καλή γνώση της φύσης της συγκεκριμένης θέσης εργασίας (αρμοδιότητες, ευθύνες, διεκπεραίωση έργου, κλπ.) πρέπει να ληφθεί υπόψη για την κατάλληλη προσαρμογή του βιογραφικού.  

(Ε)  Αποφύγετε τις υπερβολές

· Μην παρουσιάζετε µια υπερβολική εικόνα των προσόντων σας.

· Περιλάβετε σωστά και πραγματικά στοιχεία που μπορούν να τεκμηριωθούν.

· Υπερβολές και ανακρίβειες στο βιογραφικό δημιουργούν τον κίνδυνο κατά τη διάρκεια της συνέντευξης να δώσετε εικόνα που διαφέρει ή υπολείπεται εκείνης του παρουσιάζεται στο βιογραφικό.
(Ζ)  Ακολουθείστε τη διάταξη του υποδείγματος
Το βιογραφικό σημείωμα Europass σας επιτρέπει να παρουσιάσετε τα προσόντα και τις δεξιότητές σας µε μια λογική σειρά:

· Προσωπικές πληροφορίες.
· Περιγραφή της επαγγελµατικής σας πείρας.

· Περιγραφή της εκπαίδευσης και κατάρτισης που έχετε ολοκληρώσει.
· Λεπτομερή περιγραφή των ικανοτήτων και δεξιοτήτων που έχετε αποκτήσει κατά την κατάρτιση, την επαγγελματική σας σταδιοδρομία ή τον καθημερινό σας βίο.

(Η)  Καλή εκτύπωση που εκπέμπει θετική εικόνα

· Να εκτυπώνετε το βιογραφικό σας σημείωμα σε λευκό χαρτί.
· Να διατηρείτε την προτεινόμενη γραμματοσειρά και σελιδοποίηση.
· Μη χρησιμοποιείτε αχρείαστα κεφαλαία ή µαύρα γράμματα που ίσως επηρεάζουν δυσμενώς την αναγνωσιμότητα ή καλή εικόνα του βιογραφικού.
· Να φροντίζετε ώστε να αποφεύγεται (όπου είναι δυνατό) η διάσπαση μιας ενότητας (π.χ. κατάλογος μαθημάτων κατάρτισης) σε περισσότερες από μια σελίδα.  Για να αποφύγετε κάτι τέτοιο, αξιοποιείστε τις δυνατότητες προγραμμάτων επεξεργασίας κειμένου.

· Τα πλαίσια και οδηγίες που φαίνονται σε υποδείγματα βιογραφικών δεν πρέπει να εμφανίζονται στην εκτύπωση του εγγράφου.

(Θ)  Σαφήνεια και συνοπτικότητα

· Η ανάγνωση του βιογραφικού πρέπει να επιτρέπει στον πιθανό εργοδότη να διακρίνει το επαγγελματικό σας προφίλ σε μερικά µόνο δευτερόλεπτα. Κατά συνέπεια θα πρέπει να έχει τα εξής χαρακτηριστικά.
· Σύντομες και ευανάγνωστες φράσεις.
· Επικέντρωση στα ουσιώδη στοιχεία της κατάρτισης και της επαγγελματικής σας πείρας.
· Δικαιολόγηση (σύντομη επεξήγηση) για τα διαστήματα διακοπών στις σπουδές ή στη σταδιοδρομία σας.
· Αφαιρέστε τα στοιχεία ή ενότητες που δεν είναι χρήσιμα (π.χ. εάν δεν έχετε καλλιτεχνικές δεξιότητες ή θεωρείτε ότι αυτές οι δεξιότητες δεν προσθέτουν αξία στην αίτησή σας, αφαιρέστε την ενότητα αυτή).
(Ι)  Διπλός έλεγχος και μια ματιά από τρίτο πρόσωπο
Ελέγξετε προσεκτικά το βιογραφικό σας μόλις το ολοκληρώσετε για τυχόν:  

· Κενά και παραλείψεις που πρέπει να συμπληρωθούν.
· Ανακρίβειες που πρέπει να διορθωθούν.
· Αχρείαστα στοιχεία που πρέπει να αφαιρεθούν.
· Ορθογραφικά, συντακτικά και τυπογραφικά λάθη που πρέπει να διορθωθούν.

Επίσης ελέγξετε ότι γενικά το βιογραφικό, αλλά και ειδικότερα οι επί μέρους ενότητες καθώς και όλα τα στοιχεία παρατίθενται με μια λογική σειρά.

Τέλος, δώστε το βιογραφικό σας σε κάποιον τρίτο να το ελέγξει για να βεβαιωθείτε ότι είναι ευανάγνωστο, κατανοητό και δεν έχει ασάφειες.
Πρακτικές οδηγίες για την ετοιμασία βιογραφικού σημειώματος Europass

Μια επιλογή είναι να αξιοποιήσετε τη δυνατότητα που σας δίνει το υπόδειγμα Europass.  Ακολουθούν οδηγίες πως να συντάξετε το βιογραφικό σας.  
(Α)  Συμπληρώστε το βιογραφικό σας απευθείας στο ∆ιαδίκτυο ή χρησιμοποιείστε το υπόδειγμα μεταμορφώνοντας το (προσαρμόζοντας το) καταλλήλως
Έχετε δύο δυνατότητες.
1. Να συμπληρώσετε το βιογραφικό σας απευθείας στο ∆ιαδίκτυο, όπως για παράδειγμα στο http://europass.cedefop.eu.int.  Στη συνέχεια μπορείτε να αποθηκεύσετε τον φάκελο στο αρχείο που επιθυμείτε.

2. Να μεταφορτώσετε το ηλεκτρονικό υπόδειγμα (υπό μορφή αρχείου Microsoft Word ή rtf) στη γλώσσα της επιλογής σας από τον ίδιο ιστοχώρο και να το αποθηκεύσετε στο σκληρό δίσκο του υπολογιστή σας. Στη συνέχεια συμπληρώνετε τις ενότητες στη δεξιά στήλη, εισάγοντας τα προσωπικά σας στοιχεία.

Εάν χρειαστείτε βοήθεια, συμβουλευτείτε τα παραδείγματα που προτείνονται στη διεύθυνση:

http://europass.cedefop.eu.int.

(Β)  Συμπληρώστε τις ενότητες λαμβάνοντας υπόψη τις πιο κάτω οδηγίες
Προσοχή:

· Μην τροποποιείτε την αριστερή στήλη.

· Ακολουθείστε τη σελιδοποίηση του υποδείγματος και χρησιμοποιήστε την ίδια γραμματοσειρά.
Βιογραφικό Σηµείωµα Europass

Φωτογραφία (προαιρετική)

· Η φωτογραφία δεν είναι υποχρεωτική στο βιογραφικό, εκτός εάν τη ζητήσει ο εργοδότης

· Προτιμήστε τον τύπο .jpg αν σας ζητηθεί φωτογραφία.
Προσωπικές πληροφορίες

Επώνυμο / Όνομα (προαιρετική στήλη)

Συμπληρώστε το Επώνυµο (κατά προτίμηση µε κεφαλαία) και το όνομα σας, π.χ.
ΘΕΟ∆ΩΡΟΥ Ελένη.
Σημείωση: 
· Εάν έχετε περισσότερα του ενός ονόματα, γράψτε πρώτο το όνομα που χρησιμοποιείτε συνήθως.

Διεύθυνση (προαιρετική στήλη)

Συμπληρώστε την πλήρη ταχυδρομική διεύθυνσή σας, π.χ.
Περικλέους 180, CY- 1010 Λευκωσία
Σημείωση:

· Συμπληρώστε καθαρά τη διεύθυνση όπου μπορεί κανείς να έλθει σε επαφή μαζί σας το γρηγορότερο. Εάν η μόνιμη διεύθυνση σας είναι διαφορετική από αυτή που ισχύει επί του παρόντος, μπορείτε να δηλώσετε περισσότερες από µια διευθύνσεις, διευκρινίζοντας πότε ισχύει η κάθε µία από αυτές.
· Η σειρά των στοιχείων της διεύθυνσης μπορεί να διαφέρει από χώρα σε χώρα. Τηρείστε τους ισχύοντες κανονισμούς ώστε να διευκολύνετε την ταχεία αποστολή της αλληλογραφίας σας.  Μην ξεχνάτε τον κωδικό χώρας σε περίπτωση που η υποψηφιότητά σας απευθύνεται στο εξωτερικό, π.χ. GR-54635 Θεσσαλονίκη.
Τηλέφωνο (προαιρετική στήλη)

Συμπληρώστε τον ή τους τηλεφωνικούς αριθμούς στους οποίους μπορεί κανείς να έλθει σε επαφή μαζί σας. Εάν είναι απαραίτητο, δηλώστε τις ώρες κατά τις οποίες είναι εφικτή η επικοινωνία μαζί σας (ώστε η επικοινωνία να μπορεί να γίνει γρήγορα), π.χ.

22123456.  Κινητό 99123456.

Προσοχή:
· Εάν επιθυμείτε να αποστείλετε το βιογραφικό σας σε άλλες χώρες, πρέπει οπωσδήποτε να σημειώσετε  το διεθνή αριθμό κλήσης της χώρας σας (Κύπρου) σε παρένθεση ενώνοντας τους δύο κωδικούς µε µια παύλα, π.χ. (357)-22123456.  Κινητό (357)-99123456.

· Μπορείτε επίσης να χωρίστε τον κυρίως αριθμό του τηλεφώνου ανά δύο ψηφία αφήνοντας κενό διάστημα και όχι µε τελεία, π.χ. για έναν αριθμό στη Λευκωσία: (357) 22 70 20 20.

Φαξ (προαιρετική στήλη)

Συμπληρώστε τον αριθμό του φαξ, εάν έχετε, εφαρμόζοντας τους κανόνες που ισχύουν για τον τηλεφωνικό σας αριθμό, π.χ. (357) 22 12 34 56.

Ηλεκτρονικό ταχυδρομείo (προαιρετική στήλη)

Συμπληρώστε την ηλεκτρονική σας διεύθυνση, π.χ.

paradeisaloizidou@cytanet.com.cy
Υπηκοότητα (προαιρετική στήλη)

Συµπληρώστε την υπηκοότητά σας, π.χ. Κυπριακή.
Ημερομηνία γέννησης (προαιρετική στήλη)

Συμπληρώστε την ημερομηνία γεννήσεώς σας (ημέρα/μήνας/έτος), π.χ. 25 Νοεμβρίου 1978.
Φύλο (προαιρετική στήλη)

Συμπληρώστε το φύλο (Α/Θ),  π.χ. θήλυ

Επιθυμητή θέση εργασίας / Τομέας απασχόλησης (προαιρετική στήλη)

Αναφέρετε συγκεκριμένα τον επαγγελματικό σας στόχο ή τον τομέα στον οποίο επιθυμείτε να απασχοληθείτε, π.χ. διαχείριση βάσεων δεδομένων.
Προσοχή:
Η στήλη αυτή δίνει αμέσως το στίγμα του επαγγελματικού σας προφίλ και πρέπει να συμπληρώνεται µε ιδιαίτερη προσοχή.

Επαγγελματική πείρα

Στην ενότητα αυτή περιγράψτε ξεχωριστά κάθε σχετική επαγγελματική θέση, ξεκινώντας από την πιο πρόσφατη.

Σημείωση:
· Εάν αναζητάτε για πρώτη φορά εργασία, αναφέρετε τις περιόδους πρακτικής άσκησης, οι οποίες πιστοποιούν µια πρώτη επαφή µε τον κόσμο της εργασίας.
· Σε περίπτωση που η επαγγελματική σας πείρα είναι ακόμη περιορισμένη (π.χ. εάν μόλις αποφοιτήσατε από την υποχρεωτική ή από την τριτοβάθμια εκπαίδευση) περιγράψτε πρώτα την εκπαίδευση και κατάρτισή σας. Για να αντιστρέψετε τη σειρά των ενοτήτων, χρησιμοποιήστε την εντολή “αντιγραφή/επικόλληση” του κειμενογράφου σας.

· Χάριν συντομίας τονίστε την επαγγελματική πείρα που ενισχύει την υποψηφιότητά σας. Μην παραβλέπετε επαγγελματικές εμπειρίες που, χωρίς να σχετίζονται άμεσα µε την συγκεκριμένη θέση εργασίας, μπορεί να συνιστούν πλεονέκτημα (παραμονή στο εξωτερικό, εργασία που περιλαμβάνει επαφή µε το κοινό, κλπ.).
· Αντιγράψτε τον πίνακα (µε τη βοήθεια της εντολής “αντιγραφή/επικόλληση” του κειμενογράφου σας) όσες φορές χρειαστεί. Για να διαγράψετε µια ενότητα, ανατρέξτε στις λειτουργίες του μενού “Πίνακας”” του κειμενογράφου σας.

Χρονολογίες
Συμπληρώστε τις χρονολογίες και ημερομηνίες που διαγράφουν το διάστημα κατά το οποίο εργαστήκατε στη θέση αυτή, π.χ. από Ιούνιο 1996 έως Δεκέμβριο 2000.
Απασχόληση ή θέση που κατείχατε
Δηλώστε την απασχόληση ή τη θέση που κατείχατε, π.χ. διοικητικός λειτουργός
ή

τεχνικός συντήρησης

ή

υπάλληλος υποδοχής

Κύρια θέματα / επαγγελματικές δεξιότητες
Δηλώστε τις κύριες δραστηριότητες και αρμοδιότητες σας, π.χ. τραπεζικός υπάλληλος υπολογιστών

ή

σχέσεις µε τους προμηθευτές
ή

συντήρηση χώρων πρασίνου.

Εάν είναι αναγκαίο, προσδιορίστε ποσοτικά τις αρμοδιότητές σας (ποσοστά του χρόνου εργασίας, διάρκεια παραμονής στη συγκεκριμένη θέση, κλπ.).

Επωνυμία και διεύθυνση του εργοδότη.  Συμπληρώστε την επωνυμία και τη διεύθυνση του εργοδότη, π.χ. Α. Π. Έλληνας, Αρχιεπισκόπου Μακαρίου 21, 1101 Λευκωσία.
Σημείωση: 
· Εάν το θεωρείτε σκόπιμο, προσθέστε και άλλα στοιχεία (τηλέφωνο, φάξ, ηλεκτρονικό ταχυδρομείο, διεύθυνση ιστοχώρου), π.χ. Ηλ. ταχ. techno@spidernet.com.cy, ιστοχώρος http://www.techno.spidernet.com.cy
Είδος της επιχείρησης ή του κλάδου
Δηλώστε το είδος της επιχείρησης ή τον κλάδο στον οποίο ανήκει, π.χ. μεταφορές και αλυσίδα εφοδιασμού

ή

Χρηματοοικονομικός έλεγχος

ή

Κατασκευή ανταλλακτικών αυτοκινήτων

Εκπαίδευση και κατάρτιση
Στην ενότητα αυτή, περιγράψτε ξεχωριστά κάθε κύκλο σπουδών που έχετε ολοκληρώσει και που τεκμηριώνεται µέσω πιστοποιητικού ή διπλώματος, ξεκινώντας από τον πιο πρόσφατο.

Σημείωση:
· Δεν είναι απαραίτητο να απαριθμήσετε το σύνολο των πιστοποιητικών και των διπλωμάτων σας : µη φθάσετε μέχρι την πρωτοβάθμια εκπαίδευση εάν είσαστε κάτοχος πανεπιστημιακού διπλώματος, και υπογραμμίστε κυρίως τα προσόντα που συνιστούν πλεονέκτημα για την υποψηφιότητά σας.
· Σε περίπτωση που η επαγγελματική σας πείρα είναι ακόμη περιορισμένη (π.χ. εάν μόλις αποφοιτήσατε από την υποχρεωτική ή την τριτοβάθμια εκπαίδευση) περιγράψτε πρώτα την εκπαίδευση και κατάρτισή σας (για να αντιστρέψετε τη σειρά των ενοτήτων, χρησιμοποιήστε την εντολή “αντιγραφή / επικόλληση” του κειμενογράφου σας).

· Αντιγράψτε τον πίνακα (µε τη βοήθεια της εντολής “αντιγραφή/επικόλληση” του κειμενογράφου σας) όσες φορές χρειαστεί. Για να διαγράψετε µια ενότητα, ανατρέξτε στις λειτουργίες του μενού “Πίνακας” του κειμενογράφου σας.

Χρονολογίες: 
Συμπληρώστε τις χρονολογίες και ημερομηνίες που αντιστοιχούν στη διάρκεια του σχετικού κύκλου σπουδών , π.χ.  Από Σεπτέμβριο 1994 έως Ιούνιο 1995

Τίτλος του πιστοποιητικού ή διπλώματος:
Συμπληρώστε τον ακριβή τίτλο του πιστοποιητικού ή του διπλώματος σας, π.χ. Δίπλωμα Επαγγελματικής Κατάρτισης – Ειδικός Εφαρμογών Πληροφορικής.
Σημείωση: 
· Αποφεύγετε, κατά το δυνατό, τις συντομογραφίες και τα ακρώνυμα.

Κύρια θέματα / επαγγελματικές δεξιότητες

Συνοψίστε τα κύρια θέματα ή τις επαγγελματικές δεξιότητες που αποτέλεσαν αντικείμενο του αντίστοιχου κύκλου σπουδών σας, συναθροίζοντάς τα εν ανάγκη, σεβόμενοι πάντα τον κανόνα της συνοπτικότητας, π.χ.
Γενικός τομέας

· Έκφραση στα ελληνικά, μαθηματικά, ξένη γλώσσα (αγγλικά).
· Φυσική αγωγή.
Επαγγελματικός τομέας
· Κύρια θέματα του επαγγέλματος (κωδικοποίηση σε γλώσσες τρίτης γενιάς, ανάπτυξη προγραμμάτων μηχανοργάνωσης).
· Μαθήματα εξειδίκευσης (μεθοδολογία ανάπτυξης εφαρμογών, χρήση τοπικών δικτύων, λειτουργικό σύστημα Unix, ανάπτυξη εφαρμογών σε Windows, Clipper, SQL).
· Γνώση του οικονομικού, νομικού και κοινωνικού περιβάλλοντος του τομέα.

Σημείωση: 
· Παρουσιάστε τις δεξιότητές σας µε τρόπο συνοπτικό και τονίστε εκείνες που έχουν ιδιαίτερη βαρύτητα για την πρόσληψή σας στη συγκεκριμένη θέση.

Επωνυμία και είδος του οργανισμού που παρείχε την εκπαίδευση ή κατάρτιση

Αναφέρετε την επωνυμία (ενδεχομένως και τη διεύθυνση) και το είδος του οργανισμού
στον οποίο φοιτήσατε, π.χ. Πανεπιστήμιο Κύπρου, Λευκωσία. Ή Ινστιτούτο Επαγγελματικής Κατάρτισης (ΙΕΚ) Πατρών, Αγ. Σοφίας 33, GR - Πάτρα 25 100.

Σημείωση: 
· Μη χρησιμοποιείτε µόνο ακρώνυμα (π.χ. ΠΚ, ΙΕΚ), αλλά και τον αναλυτικό τίτλο:  Πανεπιστήμιο Κύπρου, Ινστιτούτο Επαγγελματικής Κατάρτισης.
Επίπεδο κατάρτισης µε βάση την εθνική ταξινόμηση (προαιρετική στήλη)

Εφόσον το επίπεδο του πιστοποιητικού / τίτλου / διπλώματος αντιστοιχεί σε υφιστάμενη εθνική ή διεθνή ταξινόμηση, διευκρινίστε το επίπεδο και τη σχετική ταξινόμηση (εθνική ταξινόμηση, διεθνής ταξινόμηση ISCED (International Standard Classification of Education) κλπ.

Εφόσον συντρέχει λόγος, απευθυνθείτε στον οργανισμό που έχει εκδώσει το  πιστοποιητικό / τίτλο σπουδών / δίπλωμα προκειμένου να ενημερωθείτε σχετικά.
Ατομικές δεξιότητες και ικανότητες
Οι παρακάτω στήλες είναι αφιερωμένες στις δεξιότητες και ικανότητες που έχετε αποκτήσει κατά τη διάρκεια του προσωπικού και επαγγελματικού σας βίου, ανεξάρτητα εάν αυτές τεκµαίρονται µε πτυχία ή πιστοποιητικά. Έτσι έχετε τη δυνατότητα να παρουσιάσετε µια ολοκληρωμένη εικόνα των δεξιοτήτων και ικανοτήτων σας. Οι ενότητες που ακολουθούν (γλωσσικές, κοινωνικές, οργανωτικές, τεχνικές, καλλιτεχνικές και λοιπές ικανότητες και δεξιότητες) σας δίνουν την ευκαιρία να καταγράψετε τις δεξιότητες που αποκτήσατε κατά τη διάρκεια της εκπαίδευσης ή κατάρτισής σας (δηλαδή στη διάρκεια των σπουδών σας), κατά τη διάρκεια σεμιναρίων ή μαθημάτων συνεχιζόμενης εκπαίδευσης, και κατά τρόπο µη τυπικό ή άτυπο (επαγγελματικός βίος ή δραστηριότητες ελεύθερου χρόνου).

Σημείωση:  
· Διαγράψετε κάθε ενότητα στην οποία δεν έχετε να αναφέρετε κανένα ουσιώδες στοιχείο, χρησιμοποιώντας την εντολή “αφαίρεση” του κειμενογράφου σας.

Μητρική/ες γλώσσα/ες
Αναφέρετε τη/τις μητρική/ές σας γλώσσα/ες, π.χ. Ελληνικά

Άλλη/ες γλώσσα/ες (προαιρετική στήλη)

Στην παρακάτω ενότητα συμπληρώστε τις γνώσεις και δεξιότητες ξένων γλωσσών που κατέχετε. Χρησιμοποιήστε για το σκοπό αυτό το εργαλείο αυτοαξιολόγησης το οποίο διαμόρφωσε το Συμβούλιο της Ευρώπης µε στόχο την αυτοαξιολόγηση του επίπεδο γνώσεων όσον αφορά την κατανόηση, την ομιλία και τη γραφή.

Αυτοαξιολόγηση: Κατανοώ, Μιλάω, Γράφω

Οδηγίες για τη χρήση του πίνακα αυτοαξιολόγησης

Ο πίνακας αυτοαξιολόγησης παρουσιάζει τις έξι βαθμίδες του κοινού ευρωπαϊκού πλαισίου αναφοράς για τις γλώσσες, το οποίο διαμόρφωσε το Συμβούλιο της Ευρώπης.
Ο πίνακας αποτελείται από τα εξής τρία γενικά επίπεδα:
· Αρχάριος χρήστης (επίπεδα Α1 και Α2).

· Ανεξάρτητος χρήστης (επίπεδα Β1 και Β2).

· Αυτάρκης χρήστης (επίπεδα C1 και C2).
Για να αξιολογήσετε µόνοι σας το επίπεδο γλωσσικών γνώσεων που κατέχετε, διαβάστε τις παρακάτω επεξηγήσεις και συμπληρώστε το επίπεδό σας (π.χ. ανεξάρτητος χρήστης – Β2) στην αντίστοιχη θέση του βιογραφικού (κατανόηση, ανάγνωση, επικοινωνία, προφορική έκφραση και γραφή).
ΚΑΤΑΝΟΩ
Ακούω
A 1: Μπορώ να κατανοώ βασικές λέξεις και πολύ συνηθισμένες εκφράσεις σχετικά µε το άτομο µου, την οικογένειά µου και το άμεσο περιβάλλον µου, µε την προϋπόθεση ότι ο συνομιλητής µου μιλάει αργά και καθαρά.
A 2: Μπορώ να κατανοώ εκφράσεις εκτός κειμένου και λέξεις που χρησιμοποιούνται πολύ συχνά και αφορούν στο άτομο µου, την οικογένειά µου αγορές, εργασία ή το άμεσο περιβάλλον µου. Μπορώ επίσης να κατανοώ το νόημα ενός απλού, σαφούς και σύντομου μηνύματος.

B 1: Μπορώ να κατανοώ τα κύρια σημεία μιας συζήτησης, µε την προϋπόθεση ότι η γλώσσα που χρησιμοποιείται είναι απλή και σαφής και τα θέματα της συζήτησης οικεία, όπως για παράδειγμα εργασία, σχολείο, καθημερινές δραστηριότητες κ.λπ. Μπορώ να κατανοώ το κεντρικό θέμα ραδιοφωνικών και τηλεοπτικών εκπομπών, εάν αυτό παρουσιάζει ενδιαφέρον για µένα και οι συνομιλητές μιλούν αργά και καθαρά.
B 2: Μπορώ να κατανοώ διαλέξεις µε σύνθετη επιχειρηματολογία, εάν το θέμα είναι αρκετά οικείο. Μπορώ να κατανοώ το μεγαλύτερο μέρος των τηλεοπτικών δελτίων ειδήσεων και των ντοκιμαντέρ. Μπορώ να κατανοώ τις περισσότερες κινηματογραφικές ταινίες αν η γλώσσα είναι η καθομιλουμένη.
C 1: Μπορώ να κατανοώ µια μακροσκελή συζήτηση, ακόμη και αν δεν είναι καλά δομημένη και οι ιδέες δεν είναι σαφείς. Μπορώ να κατανοώ τηλεοπτικές εκπομπές και κινηματογραφικές ταινίες χωρίς ιδιαίτερη προσπάθεια.
C 2: Δεν έχω καμία δυσκολία να κατανοώ τον προφορικό λόγο είτε σε συνθήκες άμεσης επικοινωνίας είτε όταν αυτός εκφέρεται από τα μέσα μαζικής ενημέρωσης ακόμη και αν οι άλλοι μιλούν γρήγορα, αρκεί να υπάρχει ο χρόνος για να εξοικειωθώ µε µια συγκεκριμένη διάλεκτο.

Διαβάζω
A 1: Μπορώ να κατανοώ λέξεις και φράσεις πολύ απλές όπως για παράδειγμα αυτές που περιέχονται σε αγγελίες, σε αφίσες και σε διαφημιστικά φυλλάδια.
A 2: Μπορώ να διαβάζω ένα πολύ απλό και σύντομο κείμενο, να βρίσκω µια συγκεκριμένη πληροφορία σε συνοπτικά κείμενα όπως μικρές αγγελίες, διαφημιστικά φυλλάδια, καταλόγους εστιατορίων, έντυπα µε ωράρια αφίξεων και αναχωρήσεων μέσων μαζικής μεταφοράς. Μπορώ επίσης να κατανοώ µια σύντομη και απλή προσωπική επιστολή.
B 1: Μπορώ να κατανοώ κείμενα που είναι γραμμένα στην καθομιλουμένη ή σε γλώσσα σχετική µε τη δουλειά µου. Μπορώ να κατανοώ την περιγραφή ενός γεγονότος, ή την έκφραση συναισθημάτων και ευχών σε µια προσωπική επιστολή.
B 2: Μπορώ να διαβάζω άρθρα και συνεντεύξεις που εκφράζουν προσωπικές θέσεις και απόψεις. Μπορώ να κατανοώ ένα σύγχρονο λογοτεχνικό κείμενο, όπως ένα διήγημα.
C 1: Μπορώ να κατανοώ λογοτεχνικά ή µη κείμενα μακροσκελή και πολύπλοκα και να αντιλαμβάνομαι τις διαφορές του ύφους. Μπορώ να κατανοώ εξειδικευμένα άρθρα και μακροσκελείς τεχνικές οδηγίες, ακόμη και αν δεν είναι σχετικές µε την ειδικότητά µου.

C 2: Μπορώ να διαβάζω χωρίς προσπάθεια και να εμβαθύνω σε κάθε είδος κειμένου, όπως για παράδειγμα ένα εγχειρίδιο, ένα εξειδικευμένο άρθρο ή ένα λογοτεχνικό έργο.

ΜΙΛΑΩ
Λαμβάνω μέρος σε μια συζήτηση

A 1: Μπορώ να επικοινωνώ µε απλό τρόπο, µε την προϋπόθεση ότι ο συνομιλητής µου θα επαναλαμβάνει ή θα επαναδιατυπώνει τις φράσεις του πιο αργά και θα µε βοηθάει να εκφράσω αυτό που θέλω να πω. Μπορώ να θέτω απλές ερωτήσεις πάνω σε θέματα οικεία ή άμεσης προτεραιότητας και να δίνω ανάλογες απαντήσεις.
A 2: Μπορώ να επικοινωνώ σε καθημερινές περιστάσεις όπου χρειάζεται να ανταλλάσσω απλές πληροφορίες για δραστηριότητες και θέματα οικεία. Μπορώ να έχω πολύ σύντομες συνομιλίες, ακόμη και αν σε γενικές γραμμές δεν καταλαβαίνω αρκετά για να παρακολουθήσω µια συζήτηση.
B 1: Μπορώ να αντεπεξέρχομαι λεκτικά στις περισσότερες καταστάσεις που είναι δυνατόν να συναντήσει κανείς όταν ταξιδεύει στο εξωτερικό. Μπορώ να συμμετέχω χωρίς προετοιμασία σε µια συζήτηση πάνω σε θέματα οικεία ή µε προσωπικό ενδιαφέρον ή µε αναφορές στην καθημερινή ζωή (όπως για παράδειγμα οικογένεια, προσωπικές ασχολίες, εργασία, ταξίδια, επικαιρότητα).

B 2: Μπορώ να επικοινωνώ µε αυθορμητισμό και άνεση, ώστε η συζήτηση να εκτυλίσσεται µε ομαλό τρόπο. Μπορώ να συμμετέχω ενεργά σε µια συζήτηση υπό κανονικές συνθήκες, να εκθέτω και να υπερασπίζομαι τις απόψεις µου.
C 1: Μπορώ να εκφράζομαι αυθόρμητα και µε συνεχή λόγο χωρίς να ψάχνω να βρω τις κατάλληλες λέξεις. Μπορώ να χρησιμοποιώ τη γλώσσα αβίαστα και αποτελεσματικά σε κοινωνικές και επαγγελματικές σχέσεις. Μπορώ να εκφράζω τις ιδέες και τις απόψεις µου µε ακρίβεια και να συνδέω τις παρεμβάσεις µου µε αυτές των συνομιλητών µου.

C 2: Μπορώ να συμμετέχω χωρίς προσπάθεια σε κάθε συζήτηση και να έχω άνεση µε τις ιδιωματικές και τις καθημερινές εκφράσεις. Μπορώ να εκφράζω µε ευχέρεια και µε ακρίβεια τις λεπτές αποχρώσεις των εννοιών. Μπορώ να αντεπεξέρχομαι σε µια εννοιολογική δυσκολία µε τρόπο που να µη γίνει κατανοητό από το συνομιλητή µου.
Εκφράζομαι προφορικά µε συνεχή λόγο

A 1: Μπορώ να χρησιμοποιώ απλές εκφράσεις για να περιγράψω την κατοικία µου και τους ανθρώπους που γνωρίζω.
A 2: Μπορώ να χρησιμοποιώ απλές προτάσεις για να περιγράψω την οικογένειά µου, τους άλλους ανθρώπους, την κατάρτισή µου, την τωρινή ή πρόσφατη επαγγελματική µου ενασχόληση.

B 1: Μπορώ να χειρίζομαι µε απλό τρόπο εκφράσεις προκειμένου να περιγράψω εμπειρίες, γεγονότα, όνειρα, τις ελπίδες, τους στόχους µου. Μπορώ να εκφράζω µε συντομία τις απόψεις και τα σχέδιά µου. Μπορώ να διηγούμαι την πλοκή μιας κινηματογραφικής ταινίας και να περιγράφω τις αντιδράσεις µου.

B 2: Μπορώ να εκφράζομαι µε σαφή και λεπτομερή τρόπο πάνω σε θέματα που άπτονται των ενδιαφερόντων µου. Μπορώ να αναπτύσσω την άποψή µου σε ένα θέμα της επικαιρότητας και να εξηγώ τα προτερήματα και τα μειονεκτήματα των διαφορετικών προσεγγίσεων στο θέμα.

C 1: Μπορώ να παρουσιάζω µε σαφείς και περιεκτικές περιγραφές ένα πολύπλοκο θέμα, συνδέοντας τις επιμέρους έννοιες, αναπτύσσοντας τα κύρια σημεία και ολοκληρώνοντας τις παρεμβάσεις µου µε προσωπικό τρόπο.

C 2: Μπορώ να κάνω µια περιγραφή ή να αναπτύσσω µια επιχειρηματολογία µε σαφή και ρέοντα λόγο και µε ύφος προσαρμοσμένο στις περιστάσεις δομώντας µια παρουσίαση µε λογικό τρόπο και βοηθώντας τους ακροατές µου να υπογραμμίζουν και να ανακαλούν στη μνήμη τους τα κύρια σημεία.

ΓΡΑΦΩ

A 1: Μπορώ να γράφω σε µια καρτποστάλ ένα σύντομο μήνυμα µε απλά λόγια (π.χ. τους χαιρετισμούς σε κάποιον κατά τη διάρκεια των διακοπών µου). Μπορώ να συμπληρώνω τα προσωπικά µου στοιχεία (όνομα, εθνικότητα, διεύθυνση) σ’ ένα ερωτηματολόγιο, όπως για παράδειγμα σε ένα έντυπο ξενοδοχείου.

A 2: Μπορώ να γράφω σημειώσεις και μηνύματα µε απλό και σύντομο τρόπο. Μπορώ να γράφω µια πολύ απλή προσωπική επιστολή όπως για παράδειγμα για να εκφράσω τις ευχαριστίες µου σε κάποιον.

B 1: Μπορώ να γράφω ένα απλό και δομημένο κείμενο πάνω σε θέματα οικεία ή µε προσωπικό ενδιαφέρον. Μπορώ να γράφω προσωπικές επιστολές για να διηγηθώ εμπειρίες και εντυπώσεις.

B 2: Μπορώ να γράφω κείμενο σαφές και λεπτομερές πάνω σε µια μεγάλη ποικιλία θεμάτων σχετικών µε τα ενδιαφέροντά µου. Μπορώ να γράφω µια μελέτη ή µια αναφορά μεταφέροντας µια πληροφορία ή εκθέτοντας ένα επιχείρημα το οποίο υποστηρίζει ή αντικρούει τη συγκεκριμένη άποψη. Μπορώ να γράφω προσωπικές ή επίσημες επιστολές που αποδίδουν µε λεπτές αποχρώσεις προσωπικά γεγονότα και εμπειρίες.

C 1: Μπορώ να εκφράζομαι αναπτύσσοντας τις απόψεις µου μέσα από ένα κείμενο σαφές και καλά δομημένο. Μπορώ να γράφω µια επιστολή, µια μελέτη, µια αναφορά αναπτύσσοντας ένα πολύπλοκο θέμα και τονίζοντας τα σπουδαιότερα σημεία του. Μπορώ να υιοθετήσω ένα ύφος προσαρμοσμένο στις ανάγκες εκφώνησης του λόγου µου.

C 2: Μπορώ να γράφω ένα σαφές κείμενο µε ροή και ύφος προσαρμοσμένο στις περιστάσεις. Μπορώ να συντάσσω επιστολές, αναφορές ή πολύπλοκα άρθρα µε δοµή σαφή που να επιτρέπουν στον αναγνώστη να αντιλαμβάνεται και να απομνημονεύει τα κύρια σημεία. Μπορώ να παρουσιάζω περιληπτικά και µε κριτικό τρόπο µια εργασία επαγγελματική ή ένα λογοτεχνικό έργο.  
Ο πλήρης πίνακας αυτοαξιολόγησης είναι διαθέσιμος στον ιστοχώρο του Συμβουλίου της Ευρώπης.
Σημείωση:

· Εάν είστε κάτοχος πιστοποιητικού που τεκμηριώνει τις γλωσσικές σας δεξιότητες (όπως το TOEIC - Test of English for International Communication), διευκρινίστε το επίπεδο και τη χρονολογία που το αποκτήσατε.
· Μην υπερτιμάτε το επίπεδό σας, το οποίο κατά πάσα πιθανότητα θα ελεγχθεί κατά την ενδεχόμενη συνέντευξη.

Κοινωνικές δεξιότητες και ικανότητες (προαιρετική στήλη)

Περί τίνος πρόκειται;  Οι κοινωνικές δεξιότητες και ικανότητες αναφέρονται στην καθημερινή και επαγγελματική µας ζωή µε άλλα άτομα, στη συμπεριφορά µας σε θέσεις όπου η επικοινωνία είναι σημαντική και το πνεύμα συνεργασίας απαραίτητο (π.χ. πολιτιστικές και αθλητικές δραστηριότητες), στον τρόπο µε τον οποίο λειτουργούμε σε πολυπολιτισμικό περιβάλλον, κλπ.

Περιγράψτε τις κοινωνικές σας δεξιότητες και ικανότητες και διευκρινίστε πώς αποκτήθηκαν (κατάρτιση, επαγγελματικό πεδίο, συμμετοχή σε συλλόγους-ενώσεις,

ψυχαγωγικές δραστηριότητες κλπ.), π.χ.

· Πνεύμα συνεργασίας εντός ομάδας, µε τη συμμετοχή µου σε τοπική ομάδα μπάσκετ.

· Υψηλή προσαρμοστικότητα σε πολυπολιτισμικό περιβάλλον, χάρις στην επαγγελματική µου θητεία στο εξωτερικό.

· Επικοινωνιακές ικανότητες, λόγω της θέσης µου ως διευθυντή πωλήσεων.

Οργανωτικές δεξιότητες και ικανότητες (προαιρετική στήλη)

Περί τίνος πρόκειται;  Οι οργανωτικές δεξιότητες και ικανότητες αφορούν το συντονισμό και τη διοίκηση ανθρώπων, προγραμμάτων και προϋπολογισμών – στο χώρο εργασίας, στην εθελοντική εργασία (π.χ. πολιτιστικές και αθλητικές δραστηριότητες) και στον ιδιωτικό βίο.

Περιγράψτε τις οργανωτικές δεξιότητες και ικανότητές σας και διευκρινίστε πώς αποκτήθηκαν (κατάρτιση, επαγγελματικό πεδίο, συμμετοχή σε συλλόγους-ενώσεις, ψυχαγωγικές δραστηριότητες, κλπ.):

· Ηγετικό πνεύμα (π.χ. επικεφαλής δεκαμελούς ομάδας).

· Καλή αντίληψη της οργάνωσης (π.χ. λόγω πείρας στη διοίκηση εφοδιαστικής αλυσίδας).
· Πείρα στη διαχείριση έργου και ομάδας (π.χ. στη σημερινή θέση εργασίας µου).

Τεχνικές δεξιότητες και ικανότητες (προαιρετική στήλη)

Περί τίνος πρόκειται;  Ως τεχνική δεξιότητα ή ικανότητα ορίζεται η διεξοδική γνώση σχετικά µε συγκεκριμένους μηχανισμούς ή μηχανήματα (εξαιρουμένης της πληροφορικής), ή η τεχνική γνώση σχετικά µε ειδικό τομέα (παραγωγικός τομέας, τραπεζικός, τομέας υγείας, κλπ.).
Περιγράψτε τις τεχνικές δεξιότητες και ικανότητές και διευκρινίστε πώς αποκτήθηκαν (κατάρτιση, επαγγελματικό πεδίο, συμμετοχή σε συλλόγους-ενώσεις, ψυχαγωγικές δραστηριότητες, κλπ.), π.χ. εφαρμογή ποιοτικού ελέγχου (υπεύθυνος για τον ποιοτικό έλεγχο στην υπηρεσία µου).
Δεξιότητες πληροφορικής (προαιρετική στήλη)

Περί τίνος πρόκειται;  Οι δεξιότητες πληροφορικής αφορούν την επεξεργασία κειμένου και άλλα λογισμικά (βάσεις δεδομένων, πλοήγηση στο Διαδίκτυο, εξειδικευμένες ικανότητες όπως ο προγραμματισμός και η ανάλυση, κλπ).

Περιγράψτε τις δεξιότητες πληροφορικής που διαθέτετε και διευκρινίστε πώς αποκτήθηκαν (κατάρτιση, σεμινάριο, επαγγελματικό πεδίο, συμμετοχή σε συλλόγους-ενώσεις, ψυχαγωγικές δραστηριότητες, κλπ.), π.χ.

· Καλή γνώση των λογισμικών Office (Excel, Word, PowerPoint).
· Πείρα στη χρήση ηλεκτρονικού ταχυδρομείου.

· Βασικές γνώσεις γραφιστικών εφαρμογών (Adobe Illustrator, PhotoShop).

Καλλιτεχνικές δεξιότητες και ικανότητες (προαιρετική στήλη)

Περί τίνος πρόκειται; Αναφέρετε τις καλλιτεχνικές σας ικανότητες και δεξιότητες που θεωρείτε ότι συνιστούν πλεονέκτημα, (μουσική, συγγραφή, σχέδιο), και διευκρινίστε πώς αποκτήθηκαν (κατάρτιση, επαγγελματικό πεδίο, συμμετοχή σε συλλόγους-ενώσεις, ψυχαγωγικές δραστηριότητες, κλπ.), π.χ. γνώση πιάνου, κιθάρας.
Άλλες δεξιότητες και ικανότητες (προαιρετική στήλη)

Αναφέρετε εδώ οποιαδήποτε άλλη δεξιότητα και ικανότητα θεωρείτε ότι συνιστά πλεονέκτημα και που δεν εντάσσεται στις προηγούμενες ενότητες, (π.χ. χόμπι, αθλητική δραστηριότητα, αρμοδιότητες εντός συλλόγων, κλπ.) και διευκρινίστε πώς αποκτήθηκε (κατάρτιση, επαγγελματικό πεδίο, συμμετοχή σε συλλόγους-ενώσεις, ψυχαγωγικές δραστηριότητες, κλπ.), π.χ. ορειβασία (µέλος τοπικού συλλόγου ορειβασίας).

Άδεια οδήγησης (προαιρετική στήλη)

Αναφέρετε τον τύπο της άδειας οδήγησης που έχετε και την πείρα σας.  Αν έχετε επαγγελματική άδεια οδήγησης αναφέρετε το.

Πρόσθετες πληροφορίες (προαιρετική στήλη)

Αναφέρετε στο σημείο αυτό οποιαδήποτε άλλη πληροφορία κρίνετε χρήσιμη, π.χ.
· Δημοσιεύσεις ή ερευνητικές εργασίες.
· Πρόσωπα που μπορούν να δώσουν συστάσεις (ονοματεπώνυμο, θέση, διεύθυνση κλπ.).
· Στρατιωτικές υποχρεώσεις.
· Συμμετοχή σε επαγγελματικές οργανώσεις.

· Οικογενειακή κατάσταση. 

2.
 ΣΥΝΕΝΤΕΥΞΗ 
Η ώρα της διαφοροποίησης των υποψηφίων

Η διαδικασία της συνέντευξης είναι το σημείο διαφοροποίησης των υποψηφίων.  Οι περισσότεροι υποψήφιοι διαθέτουν τα τυπικά προσόντα (πτυχίο, μεταπτυχιακό, ξένη γλώσσα, χειρισμό Η/Υ), κάτι που καθιστά δύσκολη την επιλογή με μόνο το κριτήριο αυτό.  Οι εργοδότες, όμως, πέραν των τυπικών προσόντων συνεκτιμούν κι άλλες δεξιότητες των υποψηφίων για να καταλήξουν στον καλύτερο/η για τη θέση που προσφέρουν.
Βασικά σημεία σχετικά με τη διαδικασία της συνέντευξης

· Μια πρώτη εντύπωση για το ποιόν του υποψηφίου μπορεί να έχει ήδη σχηματιστεί από την τηλεφωνική επικοινωνία για τη διευθέτηση της συνέντευξης.  Ο τόνος της φωνής και η ποιότητα των λέξεων μπορούν να μας χαρακτηρίσουν ως ήρεμους, πρόθυμους και ευγενικούς ή ακριβώς το αντίθετο.  Οι ερωτήσεις που θα θέσουμε μπορούν να αναδείξουν τη συγκρότηση και την οξύνοια μας π.χ. ζητούμε τηλέφωνο αν χρειαστεί να επικοινωνήσουμε μαζί τους για κάθε ενδεχόμενο.  Ζητούμε επίσης ακριβείς πληροφορίες για τον τόπο της συνέντευξης ώστε να υπολογίσουμε με ακρίβεια το χρόνο που χρειαζόμαστε για να φτάσουμε εγκαίρως στο ραντεβού μας.
· Πριν από τη συνάντηση μπορούμε να προετοιμαστούμε με την βοήθεια κάποιου φιλικού προσώπου.  Μια δεύτερη γνώμη ως προς την επιλογή της ενδυμασίας για παράδειγμα είναι πάντα χρήσιμη.  Μπορούμε ακόμη και να φανταστούμε ερωτήσεις που ίσως μας τεθούν και να ετοιμάσουμε ένα σχέδιο απαντήσεων.  Καλό θα ήταν να έχουμε κάνει την διαδρομή μέχρι τον τόπο συνέντευξης και να έχουμε μάθει κάποιες πληροφορίες για την εταιρεία και τα προϊόντα της.
· Ίσως μοιάζει περιττό να θίξουμε το θέμα της ενδυμασίας ή της προσωπικής καθαριότητας, αλλά αν λάβουμε υπ’ όψιν το άγχος που δημιουργεί μια επικείμενη συνέντευξη και τη σημασία της, τότε μερικές χρήσιμες συμβουλές ίσως είναι βοηθητικές.  Πρώτα από όλα το μακιγιάζ.  Φροντίζουμε ώστε να μην είναι έντονο, αλλά διακριτικό.  Η επιλογή των ρούχων να είναι τέτοια ώστε να αισθανόμαστε άνετα, να αντανακλούν επαγγελματισμό χωρίς όμως να εκφράζουν κάτι ξένο από αυτό που είμαστε, ούτε πάλι να είναι εξεζητημένα.  Προτιμούμε ήρεμους χρωματισμούς (μπεζ, λαδί, γαλάζιο) και αποφεύγουμε χρώματα όπως το κόκκινο που δημιουργούν επιθετικότητα.  Επιδιώκουμε σε όλες τις περιπτώσεις το μέτρο.  Η εξωτερική μας εμφάνιση δίνει μια πρώτη εντύπωση για το ποιοι είμαστε και το πώς σκεφτόμαστε και κατά πόσο μας ενδιαφέρει η θέση.  Μια ατημέλητη εμφάνιση θα δώσει την εντύπωση ότι δε μας απασχολεί ιδιαίτερα η πρόσληψη.
· Την ημέρα της συνέντευξης φροντίζουμε ώστε να φτάσουμε εγκαίρως και αν είναι δυνατόν 10 λεπτά νωρίτερα ώστε να έχουμε το χρόνο να ηρεμήσουμε.
Κατά τη διάρκεια της συνέντευξης προσέχουμε τα εξής σημεία:

Λεκτική επικοινωνία
· Μιλάμε στον πληθυντικό ακόμα κι αν μας απευθύνουν το λόγο στον ενικό.
· Ο τόνος της φωνής μας φροντίζουμε να είναι ανάλογος με αυτό για το οποίο μιλούμε, π.χ. σοβαρός όταν αναφερόμαστε στις σπουδές μας, ευχάριστος όταν μιλάμε για τα χόμπι και τα ενδιαφέροντά μας. Σε κάθε περίπτωση πρέπει με το λόγο μας να εμπνεύσουμε εμπιστοσύνη, αυτοπεποίθηση και σιγουριά.

· Δε χρησιμοποιούμε ασυνήθιστες και ακατανόητες λέξεις.

Μη λεκτική επικοινωνία

Αποφεύγουμε:

· Την αμυντική στάση του σώματος (σταυρωμένα χέρια και πόδια).
· Το απλανές βλέμμα, το παίξιμο των δακτύλων ή το χτύπημα του ποδιού στο έδαφος καθώς θεωρούνται  δείγματα νευρικότητας ή αμηχανίας.
· Το επίμονο ή διερευνητικό κοίταγμα.
· Αδύναμη χειραψία.
Ερωτήσεις

Μερικές ερωτήσεις που ενδέχεται να μας θέσουν είναι:

· Γιατί θέλετε να εργαστείτε σε εμάς;

· Ποιο είναι το  προσόν σας;

· Τι μισθό θα θέλατε;
· Πέστε μας για τον εαυτό σας.
· Μιλήστε μας για τις σπουδές σας 
· Έχετε προηγούμενη εμπειρία; Απόλυση; Ποιος ο λόγος;
· Για ποιο λόγο πιστεύεται ότι είστε η κατάλληλη υποψήφιος;

Κατά τη διάρκεια της συνέντευξης ασφαλώς μπορούμε να θέσουμε κι εμείς ερωτήσεις, απορίες και να ζητήσουμε διευκρινήσεις.  Αυτό είναι δείγμα ενδιαφέροντος.  Στο κλείσιμο μπορούμε κάλλιστα να ρωτήσουμε πότε θα μας ενημερώσουν για τα αποτελέσματα της συνέντευξης χωρίς όμως να γινόμαστε πιεστικοί.
Αυτοπεποίθηση πάνω απ΄ όλα

Πέρα όμως από τις γενικές αυτές οδηγίες και την προετοιμασία, η αυτοπεποίθηση και η πίστη στις δυνατότητες μας είναι αυτές που θα εξασφαλίσουν το καλύτερο αποτέλεσμα σε μια συνέντευξη.

Το ενδεχόμενο της αποτυχίας δεν παύει βέβαια να υπάρχει παρά την όποια προετοιμασία μας.  Ακόμη όμως κι αν δεν έχουμε αίσια κατάληξη, θα έχουμε αποκομίσει μία επιπλέον εμπειρία.  Σίγουρα θα υπάρξουν και άλλες ευκαιρίες για να ξαναδοκιμάσουμε. 
III.  ΔΕΞΙΟΤΗΤΕΣ  ΣΤΑΔΙΟΔΡΟΜΙΑΣ
Στην ενότητα αυτή γίνεται αναφορά σε δεξιότητες που αφορούν στο στάδιο άσκησης της εργασίας.  Στόχος να καταστούν οι συμμετέχουσες ικανές να διατηρήσουν την εργασία τους και να ανταπεξέλθουν στις προκλήσεις του εργασιακού τους χώρου. Αναλυτικά τα σημεία που θα θιγούν είναι  τα πιο κάτω.

1.  ΔΙΕΚΔΙΚΗΤΙΚΟΤΗΤΑ
Δεν είναι λίγες οι φορές που στα πλαίσια της εργασίας μας αισθανόμαστε ότι η άποψή μας δεν ακούγεται ή εμείς αδυνατούμε να εκφράσουμε αυτό που θέλουμε ή αισθανόμαστε. Σε τέτοιες περιπτώσεις αυτό που χρειάζεται να γίνει είναι να δούμε το θέμα της διεκδικητικότητάς μας. Διεκδικητικότητα  είναι η δεξιότητα να εκφράζουμε με τρόπο σαφή ιδέες, σκέψεις και συναισθήματα χωρίς να γινόμαστε επιθετικοί ή παραχωρητικοί. Εμπεριέχει το σεβασμό προς τον εαυτό μας και τους άλλους, την αναγνώριση τόσο των δικών μας δικαιωμάτων και υποχρεώσεων όσο και των άλλων, ανεξαρτήτως κοινωνικής ή ιεραρχικής θέσης. Η διεκδικητικότητα είναι πάνω από όλα ισότιμη επικοινωνία.
Πολλοί όμως άνθρωποι αποφεύγουν να είναι διεκδικητικοί φοβούμενοι ότι θα προκαλέσουν δυσαρέσκεια ή αντιπάθεια. Αυτό μπορεί να εξασφαλίσει ‘αρμονική’ συνεργασία για ορισμένο χρονικό διάστημα, σύντομα όμως θα αναδυθούν καταστάσεις εκμετάλλευσης  και καταπάτησης των δικαιωμάτων μας. Η ενίσχυση της διεκδικητικότητας μπορεί να μας βγάλει από το αδιέξοδο αυξάνοντας την αυτοπεποίθηση και αυτοεκτίμησή μας, βελτιώνοντας τις επικοινωνιακές μας δεξιότητες, κερδίζοντας ταυτόχρονα την αναγνώριση και εκτίμηση των συναδέλφων και προϊσταμένων.
Για να αναγνωρίσουμε τις περιπτώσεις που τα δικαιώματά μας καταπατούνται θα πρέπει να γνωρίζουμε ποια είναι αυτά. Έχουμε λοιπόν το δικαίωμα να λέμε ‘όχι’ στο να αναλάβουμε τη διεκπεραίωση μιας εργασίας που αντιβαίνει νόμιμες ή ηθικές αρχές, να δηλώνουμε ότι δεν ξέρουμε ή δεν καταλαβαίνουμε τι χρειάζεται να κάνουμε και να ζητάμε καθοδήγηση, να μην αναλαμβάνουμε εργασίες που δεν άπτονται της αρμοδιότητάς μας, να κάνουμε λάθη και  να αναλαμβάνουμε την ευθύνη για αυτά, να έχουμε τη δική μας άποψη και να την εκφράζουμε.

Άνθρωποι με αυξημένη αυτοεκτίμηση δεν συναντούν ιδιαίτερες δυσκολίες στο θέμα της διεκδικητικότητας. Υπάρχουν όμως κι εκείνοι που χρειάζεται να ασκηθούν στη δεξιότητα αυτή. Χρήσιμες τεχνικές μπορεί να φανούν οι εξής:
· Επανάληψη αιτήματος:  Είναι απαραίτητο να επιμένουμε στο αίτημά μας και να το επαναλαμβάνουμε αρκετές φορές έως ότου ο άλλος δεχθεί να το διαπραγματευτεί. Για ορισμένους ανθρώπους είναι εύκολο να λένε όχι χωρίς καν να έχουν ακούσει τι είναι αυτό που τους ζητάμε.
· Αποδοχή αληθινών γεγονότων: Η διεκδικητική από μέρους μας συμπεριφορά μπορεί να προκαλέσει αρνητικές αντιδράσεις από τους άλλους οι οποίοι ίσως θελήσουν να μας κάνουν να αισθανθούμε ντροπή ή ενοχή σε μια τακτική αντιπερισπασμού, προκειμένου να αποφύγουν να ασχοληθούν μ’ αυτό που έχουμε να τους πούμε. Ενδέχεται να βρουν ως δικαιολογία  κάποιο σφάλμα μας και να επικεντρώσουν τη συζήτηση σε αυτό αποφεύγοντας τεχνηέντως το ζητούμενο. Αν αληθεύει αυτό που μας προσάπτουν π.χ. αργοπορία, απλά αποδεχόμαστε το γεγονός (π.χ. πράγματι καθυστέρησα…..) και επαναλαμβάνουμε το αίτημά μας. Αν δεν αληθεύει προσπαθούμε να το προσπεράσουμε εμμένοντας στο αίτημά μας (π.χ. αυτή τη στιγμή επείγει να μιλήσουμε για….). Αφού διαπραγματευτούμε το αίτημά μας και καταλήξουμε σε μια λύση μπορούμε να επαναφέρουμε τη συζήτηση στο σημείο των αδικαιολόγητων ισχυρισμών και να υπερασπιστούμε την πραγματικότητα με απτά επιχειρήματα (π.χ. όσον αφορά το θέμα της αργοπορίας η κάρτα μου μπορεί να το διαψεύσει.)

· Μεσότητα:  Η διεκδικητικότητα δεν έχει ως απώτερο στόχο τη “νίκη” αλλά τη διαπραγμάτευση και επίτευξη μιας μέσης λύσης που να ικανοποιεί και τις δύο πλευρές.

Θα ήταν χρήσιμο πριν εκθέσουμε τα αιτήματά μας να προετοιμαστούμε ώστε να έχουμε καλά επιχειρήματα που θα στηρίξουν τη θέση μας. Μια πρόβα με έναν έμπιστο συνάδελφο ή φίλο μπορεί να βοηθήσει στη διερεύνηση της αποτελεσματικότητας των θέσεών μας. Η έκθεση των επιχειρημάτων μπορεί να έχει την εξής μορφή: παρουσίαση ζητήματος, συναισθήματα, ανάγκες, συνέπειες. Προσέχουμε ώστε να μην ασκήσουμε αρνητική κριτική στο πρόσωπο αλλά στη συμπεριφορά ή στην κατάσταση. Μπορούμε να ξεκινήσουμε κάνοντας μια φιλοφρόνηση. Η σαφήνεια και η απλότητα των επιχειρημάτων μας θα βοηθήσει ώστε να γίνουμε κατανοητοί. Ασφαλώς πρέπει να είμαστε προετοιμασμένοι ότι οι άλλοι δεν θα αποδεχθούν αμέσως τη θέση μας. Θα προσπαθήσουν να υποβαθμίσουν τα επιχειρήματά μας με φωνές, προσβολές ή κατηγορίες.
2.  ΔΙΑΧΕΙΡΙΣΗ ΑΓΧΟΥΣ
Άγχος ή στρες είναι η αντίδραση του ατόμου σε πιέσεις που προέρχονται είτε από το εξωτερικό περιβάλλον (εργασία) είτε από το ίδιο το άτομο (προσδοκίες). Ως αντίδραση είναι φυσιολογική αφού μας κινητοποιεί. Σε μικρή ένταση μπορεί να είναι δημιουργικό όταν όμως ξεπερνά τα φυσιολογικά επίπεδα μπορεί να προκαλέσει ακόμα και προβλήματα υγείας. Τα είδη του στρες είναι: α) Οξύ στρες: προκαλείται από μία κατάσταση έντονη που μόλις προηγήθηκε (π.χ. συνέντευξη για δουλειά) ή που άμεσα επίκειται (π.χ. ραντεβού με κάποιον που μας ενδιαφέρει). β) Επεισοδιακό οξύ στρες:  οξύ στρες σε καθημερινή σχεδόν βάση. Προκαλεί έντονα σωματικά συμπτώματα (π.χ. καρδιακές παθήσεις, έλκος) και προβλήματα στην συμπεριφορά (π.χ. επιθετικότητα, ξεσπάσματα). γ) Χρόνιο στρες: το άτομο βρίσκεται μόνιμα σε μία κατάσταση στρες, την οποία μέσα από τον χρόνο συνηθίζει ως αναπόσπαστο μέρος της ζωής του. Το άτομο φθείρεται σωματικά και ψυχικά και νοιώθει δυστυχισμένο και ανικανοποίητο. Τα αποτελέσματα αυτού του τύπου στρες είναι αρκετά σοβαρά, καθώς μπορούν να καταλήξουν σε σημαντικά σωματικά ή ψυχικά προβλήματα.
Πηγές εργασιακού άγχους μπορούν ενδεικτικά να αποτελέσουν τα  εξής:
· Προβλήματα στις σχέσεις με συναδέλφους και προϊσταμένους.
· Απαιτήσεις του εαυτού και των άλλων.
· Περιορισμένες ευκαιρίες για προαγωγή.
· Ανασφάλεια, πιθανότητα απόλυσης.
· Ανταγωνιστικές σχέσεις.
· Πίεση χρονική για παράδοση εργασιών.
· Ματαίωση προσδοκιών.
· Αλλαγή εργασιακού περιβάλλοντος ή αντικειμένου.
· Μισθολογική στασιμότητα.
Οι παραπάνω ψυχοπιεστικές καταστάσεις αν συνδυαστούν με προσωπικά και οικογενειακά προβλήματα τότε το άγχος φτάνει σε υψηλά επίπεδα.
Για να αντιμετωπίσουμε τέτοιες στρεσογόνες καταστάσεις καταφεύγουμε συνήθως σε στρατηγικές που είναι αποτελεσματικές για μικρό χρονικό διάστημα. Για παράδειγμα προσπαθούμε να αλλάξουμε τα συναισθήματά μας ή να ξεχάσουμε τις έγνοιες μας π.χ. πίνοντας αλκοόλ.  Το αποτέλεσμα όμως είναι ακριβώς το αντίθετο. Το πρόβλημα όχι μόνο παραμένει αλλά οξύνεται δημιουργώντας μια συστοιχία νέων προβλημάτων. Μερικοί αποτελεσματικοί τρόποι για να ελέγξουμε την ένταση είναι:

· Χαλάρωση (ασκήσεις διαφραγματικής αναπνοής και μυϊκής χαλάρωσης).
· Κατά μέτωπο αντιμετώπιση του προβλήματος (Καθορισμός προβλήματος, Πιθανές λύσεις, Αξιολόγηση λύσεων, Σχέδιο δράσης, Δράση, Αξιολόγηση αποτελεσμάτων).
· Έλεγχος αρνητικών σκέψεων (Ακριβής εντοπισμός της πηγής του άγχους, έλεγχος και επαναξιολόγηση σκέψεων, εφαρμογή στρατηγικών αντιμετώπισης του προβλήματος).
Εκτός από τις παραπάνω στρατηγικές μπορεί κανείς να επιλέξει και άλλους τρόπους για να μετριάσει το άγχος, για παράδειγμα:

· Προγραμματισμός διεκπεραίωσης υποχρεώσεων.
· Σωματική άσκηση.
· Ξεκούραση και επαρκής ύπνος.
· Ισορροπημένη διατροφή.
· Εκδρομές.
· Συζήτηση των προβλημάτων με ανθρώπους που εκτιμούμε και εμπιστευόμαστε.
· Επίσκεψη σε κάποιον ειδικό (ψυχολόγο, σύμβουλο).
3.  ΑΥΤΟΠΕΠΟΙΘΗΣΗ

Η αυτοπεποίθηση αναφέρεται στο πώς το άτομο αντιλαμβάνεται τον εαυτό του, πόσο εμπιστεύεται τις ικανότητες και τις δυνατότητές του να αντεπεξέρχεται σε δύσκολες καταστάσεις της ζωής.
Άτομα με χαμηλή αυτοπεποίθηση δεν εμπιστεύονται τον εαυτό τους με αποτέλεσμα η αυτοαντίληψή τους να επηρεάζεται από τρίτους και να αποφεύγουν να αναλάβουν οποιαδήποτε δραστηριότητα  ενέχει τον κίνδυνο της αποτυχίας.
Η αυτοαντίληψη απορρέει εν μέρει από το πώς βλέπει ο άνθρωπος τον εαυτό του,  εν μέρει από το πώς τον βλέπουν οι άλλοι και πώς αντιδρούν απέναντί του και εν μέρει από το πώς θα επιθυμούσε ο ίδιος  να είναι ο εαυτός του. Αυτή η τρίτη διάσταση της αυτοαντίληψης, ο ιδανικός εαυτός, αποτελεί και την κινητήρια δύναμη που ωθεί τον άνθρωπο να θέλει διαρκώς να βελτιώνεται.

Η αυτοπεποίθηση δεν αποτελεί ένα γνώρισμα που χαρακτηρίζει όλες τις διαστάσεις της ζωής ενός ατόμου. Για ορισμένες του ικανότητες ένα άτομο μπορεί να έχει μεγαλύτερη αυτοπεποίθηση π.χ. διαπροσωπικές σχέσεις, ενώ για άλλες μικρότερη π.χ. γλωσσική ευχέρεια. Ως αναπτυξιακό χαρακτηριστικό διαμορφώνεται κατά την εξελικτική πορεία του ατόμου. Κυριότερος παράγοντας στη δημιουργία μιας υγιούς αυτοεκτίμησης είναι ο ρόλος των γονέων και ο τρόπος που αντιμετωπίζουν  τις αποτυχίες και τις επιτυχίες του παιδιού τους. Ωστόσο η αυτοπεποίθηση μπορεί να αποκτηθεί μέσω της μίμησης προτύπων, με την παρατήρηση δηλαδή του πώς σκέφτονται και ενεργούν άνθρωποι τους οποίους εκτιμούμε. Ενισχυτικός παράγοντας είναι και οι επιτυχίες που σημειώνουμε π.χ. στην εργασία μας, καθώς αυξάνουν  την εμπιστοσύνη στις δυνατότητές μας.
Έλλειψη αυτοπεποίθησης δεν σημαίνει και έλλειψη ικανοτήτων. Τις περισσότερες φορές η έλλειψη αυτοπεποίθησης οφείλεται σε μη ρεαλιστικές προσδοκίες ή δυσλειτουργικούς τρόπους  σκέψης .
Οι τρόποι σκέψεις που μειώνουν στην εμπιστοσύνη που έχουμε στον εαυτό μας είναι: 

· Η αξιολόγηση των  πράξεών μας με ηθικούς όρους π.χ. καλό – κακό. Είναι προτιμότερο να τη χαρακτηρίζουμε ως λειτουργική ή δυσλειτουργική.
· Το να εστιάζουμε στα αρνητικά μόνο αποτελέσματα της συμπεριφοράς μας δημιουργεί ένα φαύλο κύκλο αρνητικών σκέψεων και μείωση της βασικής εμπιστοσύνης στον εαυτό μας.
· Η τάση να γενικεύουμε τις αποτυχίες μας και να παραβλέπουμε τις επιτυχίες μας.
· Το να θέτουμε εξωπραγματικούς στόχους, να επιδιώκουμε την τελειότητα και να μην επιτρέπουμε την περίπτωση λάθους.
· Η σύγκριση του εαυτού μας με άλλους που τα έχουν καταφέρει καλύτερα από εμάς. Σημασία έχει η ενδοατομική σύγκριση, κατά πόσο δηλαδή οι ίδιοι έχουμε βελτιωθεί σε σχέση με το παρελθόν.
Η αυτοπεποίθηση είναι ζωτικής σημασίας για την επαγγελματική μας επιτυχία.  Αν δεν πιστέψουμε εμείς στις ικανότητές μας δεν πρόκειται κανείς άλλος να πιστέψει.  Αν διαπιστώσουμε ότι έχουμε έλλειψη αυτοεκτίμησης μπορούμε να την ενισχύσουμε:

· Δίνοντας έμφαση στην προσπάθεια και όχι μόνο στα αποτελέσματα των πράξεών μας.
· Επιβραβεύοντας τον εαυτό μας για τις προσπάθειές του.
· Με το να θυμηθούμε παλαιότερες επιτυχίες  μας.
· Με το να θεωρούμε τις νέες εμπειρίες ως ευκαιρίες για μάθηση και όχι σαν ένα αγώνα που πρέπει να κερδίσουμε.
· Αξιολογώντας δίκαια κι όχι κατακρίνοντας ή επικρίνοντας τον εαυτό μας για την προσπάθεια που κατέβαλε και τις ικανότητές του.
Αυτοπραγμάτωση

Τα 16 χαρακτηριστικά της αυτοπραγμάτωσης όπως τα περιέγραψε ο Abraham Maslow.
Το πρόσωπο με αυτοπραγμάτωση:
1. Έχει επαρκέστερη αντίληψη της πραγματικότητας και πιο άνετες σχέσεις με αυτή.
2. Αποδέχεται τον εαυτό του, τους άλλους και το περιβάλλον.
3. Έχει αυθορμητισμό, απλότητα και φυσικότητα.
4. Εστιάζει στο πρόβλημα.
5. Χαίρεται τις στιγμές ηρεμίας και δεν έχει ανάγκη ανθρώπων πάντα δίπλα του.
6. Είναι αυτόνομο και ανεξάρτητο από την κυρίαρχη κουλτούρα και το περιβάλλον.
7. Χαίρεται το απλό και τη φυσική ομορφιά.
8. Νιώθει ότι είναι ήρεμο και χαλαρό.
9. Έχει αίσθημα αλληλεγγύης προς όλους τους ανθρώπους.
10. Έχει βαθιές και στέρεες διανθρώπινες σχέσεις.
11. Έχει δημοκρατική αντίληψη των πραγμάτων.
12. Είναι ικανό να διακρίνει τα μέσα από τους σκοπούς, το “καλό” από το “κακό”.
13. Διαθέτει φιλοσοφική και μη-επιθετική αίσθηση του χιούμορ.
14. Είναι δημιουργικό.
15. Αντιστέκεται στην απόλυτη επιβολή του πολιτισμικού πλαισίου και διατηρεί την ατομικότητα του μέσα στο πολιτισμικό περιβάλλον.
16. Αναγνωρίζει τα όρια και τις “ατέλειές” του.
Άσκηση  “Αυτοεπιβεβαίωση”
Στόχος
Να βοηθήσει τις συμμετέχουσες να αυξήσουν την αυτοεκτίμησή τους και να δημιουργήσουν μια πιο θετική αυτοεικόνα.  Άτομα με χαμηλή αυτοπεποίθηση  τείνουν να επικεντρώνονται στα αρνητικά τους σημεία.  Η άσκηση αυτή ζητά από τις συμμετέχουσες να καταγράψουν πράγματα που τους αρέσουν στον εαυτό τους αλλά δεν τα έχουν συνειδητοποιήσει γιατί τα θεωρούν δεδομένα.

Μεθοδολογία
Ζητούμε να συμπληρώσουν 10 προτάσεις που ξεκινούν με τη φράση “Νιώθω καλά με τον εαυτό μου όταν. . . .”
IV.  ΨΥΧΟΚΟΙΝΩΝΙΚΟΙ ΠΑΡΑΓΟΝΤΕΣ
ΣΤΟ ΧΩΡΟ EΡΓΑΣΙΑΣ
Η θεματολογία της ενότητας αυτής έχει ως στόχο να ενημερώσει τις συμμετέχουσες για τους παράγοντες που επιδρούν στον εργασιακό χώρο και που ενδέχεται να δυσχεράνουν την προσαρμογή και παραμονή τους σε αυτόν.  Ενδεικτικά αναφέρονται:
1.  ΔΥΝΑΜΙΚΗ ΤΗΣ ΟΜΑΔΑΣ ΣΤΟ ΧΩΡΟ ΕΡΓΑΣΙΑΣ
Η πρόσληψή μας ασφαλώς μας γεμίζει με συναισθήματα  χαράς και αισιοδοξίας . Δεν πρέπει όμως να παραβλέπουμε τις δυσκολίες που θα αντιμετωπίσουμε στον εργασιακό μας χώρο. Το κεφάλαιο αυτό έχει ως στόχο να θίξει μερικές βασικές πτυχές για το πώς λειτουργεί η δυναμική της ομάδας στον επαγγελματικό τομέα και να υποδείξει τρόπους ορθού χειρισμού προβληματικών καταστάσεων.
Μπορεί λοιπόν για εμάς η είσοδός μας σε μια εταιρεία να είναι χαρμόσυνο γεγονός. Δεν σημαίνει όμως ότι αυτό ισχύει και για τους συναδέλφους μας. Ίσως αισθανθούν ότι απειλούνται από την παρουσία μας. Αν μάλιστα καταλαμβάνουμε θέση προηγούμενου συναδέλφου τους που απολύθηκε ίσως γίνουμε ο αποδιοπομπαίος τράγος που θα εκτονώσουν συναισθήματα θυμού και οργής για την πολιτική της εταιρείας. Σε τέτοιες περιπτώσεις ο ρόλος του προϊστάμενου μπορεί να είναι καταλυτικός ώστε ο νέος εργαζόμενος να ενσωματωθεί αποτελεσματικότερα. Οπωσδήποτε απευθυνόμαστε ιεραρχικά σε αυτόν για κάθε μας πρόβλημα, αφού όμως πρώτα έχουμε εξαντλήσει κάθε προσπάθεια επίλυσης των συγκρούσεων με τους συναδέλφους. Δεξιότητες έκφρασης και διαχείρισης των συναισθημάτων μπορούν να μας βοηθήσουν σε αυτή την κατεύθυνση σε συνδυασμό με τις δεξιότητες διεκδικητικότητας.
Όντας νέοι σε ένα χώρο εργασίας είμαστε και φορείς νέων ιδεών, πολλές φορές μάλιστα καινοτόμων. Ανάλογα με το είδος του συστήματος και τη φάση της ομάδας οι δημιουργικές μας ικανότητες μπορεί να βρουν την έκφρασή τους ή όχι. Όταν η ομάδα βρίσκεται σε φάση σύνθεσης παράγοντες όπως η επικοινωνία, η φιλικότητα και το συνεργατικό κλίμα που επικρατούν συμβάλλουν στο να αξιοποιηθούν και να αφομοιωθούν οι προτάσεις ενός νέου μέλους. Αν η ομάδα βρίσκεται σε στατική φάση συνήθως νέες αντιλήψεις μέθοδοι και ιδέες, γενικότερα κάθε τι καινούριο καταπνίγεται. Πρόκειται για τα λεγόμενα κλειστά συστήματα όπου οι ρόλοι, οι θεσμοί και οι αρχές είναι παγιωμένα. Σε ένα τέτοιο σύστημα για να ενταχθούμε δεν έχουμε παρά να σεβαστούμε τον τρόπο λειτουργίας των υπολοίπων μελών και να εκφράσουμε τη δημιουργικότητα μας σε άλλους τομείς της ζωής μας.
Η αρμονική συνεργασία με τους συναδέλφους δεν επιτυγχάνεται αμέσως αλλά κι όταν επιτευχθεί δε σημαίνει ότι διατηρείται επ’ αόριστον. Οι φάσεις προσανατολισμού και σύγκρουσης μπορεί να διαδέχονται η μια την άλλη έως ότου τελικά η ομάδα φτάσει και πάλι στη φάση της σύνθεσης και απόδοσης έργου. Υπομονή και επιμονή, ψυχραιμία και ευελιξία είναι τα απαραίτητα εφόδια για να ξεπεράσουμε τις συμπληγάδες του ανταγωνισμού και του αποσυντονισμού έως ότου επιτύχουμε  ισορροπία κι ομαδική συνεργασία.
2.  ΗΘΙΚΗ ΠΑΡΕΝΟΧΛΗΣΗ (MOBBING)
Ο όρος Mobbing προέρχεται από την Αγγλική λέξη Mob που σημαίνει επιτίθεμαι, περικυκλώνω, ενοχλώ και εκφράζει σήμερα τη συστηματική ψυχολογική επίθεση και στρατηγική περιθωριοποίησης που δέχονται στο εργασιακό περιβάλλον, από τους ιεραρχικά ανώτερους ή και τους συνάδελφους, οι ανεπιθύμητοι, για διάφορους λόγους, εργαζόμενοι. Πιο συγκεκριμένα, “η απασχόληση βιώνεται ως απάνθρωπη, και οι εργαζόμενοι αισθάνονται ότι είναι αποκλεισμένοι από το κοινωνικό περιβάλλον στους χώρους εργασίας και αντιμετωπίζουν απαιτήσεις ασυμβίβαστες με την εργασία χωρίς να έχουν τις φυσιολογικές δυνατότητες για να τις αντιμετωπίσουν”. Πρόκειται για ηθική παρενόχληση που εκφράζεται με κατ΄ επανάληψη υβριστική συμπεριφορά, εντός ή εκτός της επιχείρησης ή του οργανισμού που εκδηλώνεται ειδικότερα με ενέργειες ,λόγια, εκφοβισμούς, πράξεις, χειρονομίες, τρόπους οργάνωσης της εργασίας και μονομερή γραπτά κείμενα που έχουν χαρακτήρα ή σκοπό να προσβάλλουν την προσωπικότητα, την αξιοπρέπεια ή τη σωματική ή ψυχική ακεραιότητα του εργαζόμενου κατά την εκτέλεση της εργασίας του, να θέσουν σε κίνδυνο τη θέση απασχόλησης του ή να δημιουργήσουν εχθρικό, εκφοβιστικό, ταπεινωτικό ή προσβλητικό εργασιακό περιβάλλον.
Το Mobbing αποτελεί λοιπόν, μια αποτελεσματική τακτική “ψυχολογικής τρομοκρατίας στους εργασιακούς χώρους και χρησιμοποιείται κατάλληλα από τις επιχειρήσεις ή τους οργανισμούς, για να απαλλαγούν από το ενοχλητικό ή πλεονάζον προσωπικό. Επίσης εκφράζει τη δολιότητα που αναπτύσσεται μεταξύ συνάδελφων και αποσκοπεί στην εξάλειψη των ανταγωνιστών, μέσα από μια συνεχή αντισυναδελφική συμπεριφορά”.
Το σύνδρομο Mobbing εκδηλώνεται κυρίως με σοβαρές επιπτώσεις που μπορεί να λάβουν τη μορφή αυξανόμενων δυσκολιών συνεργασίας, μειωμένης αντοχής στο άγχος, σωματικής δυσφορίας, καταχρήσεων και ψυχολογικών αντιδράσεων. Επίσης μπορεί να επιφέρει στον εργαζόμενο δυσκολίες στον ύπνο, κατάθλιψη, ανάπτυξη διαφόρων μορφών μανίας, κάποιες φορές επιθετικότητα, σωματική κόπωση ή και τάσεις αυτοκτονίας. Αν δε σταματήσει άμεσα η παρενόχληση, δεν ερευνηθούν οι αιτίες που την προκάλεσαν στον εργασιακό χώρο και δε ληφθούν τα κατάλληλα μέτρα, υπάρχει ο κίνδυνος τα προβλήματα να γίνουν τόσο σοβαρά ώστε να χρειαστεί μακροχρόνια ιατρική και ψυχοθεραπευτική φροντίδα από ειδικούς.
Οι αρνητικές συνέπειες για τις επιχειρήσεις, σε ότι αφορά την αποδοτικότητα και τις οικονομικές επιδόσεις είναι σημαντικές, καθώς παρατηρήθηκε ότι το επίπεδο απόδοσης ενός εργαζόμενου που υφίσταται Mobbing μπορεί να σημειώσει πτώση κατά 80% όσον αφορά τις ικανότητες του, τις αντιστάσεις του στο εργασιακό άγχος και την προσοχή του, με αποτέλεσμα την εκδήλωση ψυχικής ή σωματικής ασθένειας που θα τον οδηγήσει σε συχνές απουσίες.
3.  ΕΠΑΓΓΕΛΜΑΤΙΚΗ ΕΞΟΥΘΕΝΩΣΗ (BURNOUT)
Με τον όρο “burnout” νοείται η επαγγελματική εξουθένωση, η εξάντληση ψυχικών και σωματικών αποθεμάτων του ατόμου που έχει την αιτία της στον παρατεταμένο αλλά ανεπιτυχή αγώνα του ατόμου για επίτευξη μη ρεαλιστικών στόχων και προσδοκιών.  Η επαγγελματική εξουθένωση επέρχεται μετά από χρόνια επαγγελματικής άσκησης, όταν οι διανοητικές προκλήσεις, οι οικονομικές ανταμοιβές, το κύρος και οι σχέσεις με πελάτες και συναδέλφους δεν έχουν πλέον νόημα. Οι παράγοντες που συνδέονται με την εμφάνιση της επαγγελματική εξουθένωσης είναι ο υπερβολικός φόρτος εργασίας, η ασάφεια ρόλων, η χαμηλή αμοιβή και το ψυχολογικό κλίμα στο χώρο εργασίας.
Οι επιπτώσεις του burnout  στο άτομο είναι χαμηλή ενεργητικότητα, χρόνια κόπωση και αδυναμία, αισθήματα αδιεξόδου, απελπισίας, ανάπτυξη αρνητικών στάσεων για τη ζωή, την εργασία και τον εαυτό. Στο χώρο εργασίας οι επιπτώσεις αφορούν στην διαμόρφωση κακών σχέσεων με συναδέλφους και προϊσταμένους, αυθαίρετες και συχνές απουσίες ακόμη και αποχώρηση του ατόμου από την εργασία.
Σύμφωνα με τη Maslach η επαγγελματική εξουθένωση αποτελεί ένα σύνδρομο που περιλαμβάνει τρεις επιμέρους διαστάσεις α) συναισθηματική εξάντληση, β) αποπροσωποποίηση( αναφέρεται στην αρνητική στάση του ατόμου απέναντι στους αποδέκτες των υπηρεσιών του, τους οποίους αντιμετωπίζει σαν αντικείμενα ) και γ) αίσθημα μειωμένης προσωπικής επίτευξης (αναφέρεται στην αρνητική αξιολόγηση που κάνει το άτομο για τον εαυτό του και την εργασία του). 
V.  ΕΝΑΛΛΑΚΤΙΚΕΣ ΜΟΡΦΕΣ ΕΡΓΑΣΙΑΣ
Η παρούσα εκπαιδευτική δέσμη έχει σκοπό να γνωστοποιήσει αλλά και να προετοιμάσει τις εκπαιδευόμενες σε επιλογές πέρα από την κλασσική ένταξη στην αγορά εργασίας ως μισθωτού/ής. Η επαγγελματική αποκατάσταση απαιτεί ευελιξία και καινοτόμες ιδέες καθώς η αγορά εργασίας εμφανίζει συμπτώματα κορεσμού και αδυνατεί να απορροφήσει το όλο και αυξανόμενο εργατικό δυναμικό. Στην ενότητα αυτή προτείνονται στις συμμετέχουσες ορισμένες μορφές άσκησης εργασίας ώστε να απεμπλακούν από τις συνήθεις και τετριμμένες επαγγελματικές ενασχολήσεις.
1.  ΤΗΛΕ-ΕΡΓΑΣΙΑ

Η τηλε-εργασία αποτελεί μια μορφή εργασιακής συμφωνίας όπου ο εργαζόμενος έχει την ευχέρεια να εργάζεται από απόσταση, σε οποιονδήποτε χώρο και οποιονδήποτε χρόνο.  Αυτό ασφαλώς σημαίνει ότι η χρήση ηλεκτρονικού υπολογιστή και internet είναι εκ των ων ουκ άνευ. 
Ο τηλε-εργαζόμενος  μπορεί να εργάζεται στο σπίτι του με μερική ή ολική απασχόληση.  Μπορεί επίσης να μετακινείται  σε κάποιο τηλε-κέντρο που απέχει λίγα χιλιόμετρα από το σπίτι του αντί να μεταβαίνει στα γραφεία της εταιρείας.  Πολλοί νέοι επιχειρηματίες επιλέγουν να εργάζονται από το σπίτι έως ότου καταφέρουν να έχουν τη δική τους επαγγελματική στέγη.  Αρκετοί από αυτούς συνεχίζουν την τηλε-εργασία χωρίς να  αποκτούν το δικό τους χώρο.
Τα πλεονεκτήματα της τηλε-εργασίας είναι πολλά για τους εργοδότες (επιχειρήσεις), τους εργαζόμενους, αλλά και για το ευρύτερο κοινωνικό σύνολο.
Εργοδότες
Για τους εργοδότες  η τηλε-εργασία σημαίνει λιγότερα έξοδα  για υλικοτεχνική υποδομή (ενοικίαση γραφείων και εξοπλισμός), αύξηση παραγωγικότητας αφού οι εργαζόμενοι εξοικονομούν χρόνο μεταφοράς και αποδίδουν καλύτερα καθώς εργάζονται σε οικείο για αυτούς περιβάλλον.  Επιπλέον οι εταιρείες έχουν  την δυνατότητα ανάλογα με τις εποχιακές τους ανάγκες αντί να προσλαμβάνουν εποχιακό προσωπικό, να στελεχώσουν την εταιρεία με τηλε-εργαζόμενους όλο το χρόνο, τους οποίους θα πληρώνουν λιγότερα και όταν τους χρειάζονται θα αυξάνουν τις αποδοχές τους.  Η επιλογή του προσωπικού γίνεται με γνώμονα  τα προσόντα του ατόμου και όχι τον τόπο διαμονής του. Το σημαντικότερο ίσως πλεονέκτημα είναι ότι μπορούν να παρέχουν 24ωρη εξυπηρέτηση στους πελάτες τους χωρίς αυτό να τους κοστίζει σε υπερωρίες. 
Εργαζόμενοι

Από την πλευρά των εργαζομένων  τα οφέλη ποικίλουν.  Πρώτα από όλα μειώνονται τα έξοδα και ο χρόνος που απαιτούνται για τη μεταφορά τους.  Δεν δεσμεύονται από την γεωγραφική θέση της εταιρείας κι έτσι μπορούν να απασχολούνται ακόμα και για εταιρείες που η έδρα τους είναι  στο εξωτερικό ή μπορούν να διατηρήσουν την ήδη υπάρχουσα εργασία τους ακόμη κι όταν χρειάζεται να μετοικίσουν ή να απουσιάσουν για μεγάλο χρονικό διάστημα, π.χ. λόγω εγκυμοσύνης. Το αίτημα για ισορροπημένη ζωή μεταξύ οικογένειας και εργασίας μπορεί να ικανοποιηθεί μέσω της τηλε-εργασίας, καθώς ο εργαζόμενος ακόμη κι όταν εργάζεται μπορεί να είναι παρόν για την οικογένειά του αξιοποιώντας την ελαστικότητα του ωραρίου όταν του παρέχεται.
Κοινωνικό σύνολο
Για το ευρύτερο κοινωνικό σύνολο η τηλε-εργασία σημαίνει αποκέντρωση, μείωση του κυκλοφοριακού προβλήματος και της ατμοσφαιρικής ρύπανσης. Επιπλέον επιτρέπει σε άτομα με ειδικές ανάγκες να απασχολούνται χωρίς η όποια αναπηρία τους να  καθίσταται ανασταλτικός παράγοντας στην ένταξή τους στην αγορά εργασίας. Σε περιοχές δε με υψηλή ανεργία ή σε παραμεθόριες περιοχές η τηλε-εργασία μπορεί να αποτελέσει μια λύση ανακουφιστική για την τοπική κοινωνία, χωρίς οι κάτοικοί της να αναγκάζονται να μετοικίσουν με συνέπεια την ερήμωση των περιοχών αυτών. Μπορεί επίσης να συμβάλλει στην ενίσχυση της κοινωνικής πολιτικής για άγαμους γονείς, οι οποίοι πρέπει να φροντίζουν τα παιδιά τους μόνοι τους, αλλά και για τους ανθρώπους της τρίτης ηλικίας αφού οι δικοί τους άνθρωποι μπορούν να συνεχίσουν να τους φροντίσουν όντας εργαζόμενοι από το σπίτι. 
Για να αποφύγουμε τα  μειονεκτήματα της τηλε-εργασίας χρειάζεται να εκτιμήσουμε σωστά ορισμένους παράγοντες  όπως εάν το  άτομο έχει ισχυρά κίνητρα ή την εμπειρία για να εργαστεί μόνο του χωρίς εποπτεία, εάν ο χώρος εργασίας διαθέτει τον απαιτούμενο εξοπλισμό και παρέχει στο άτομο τη δυνατότητα να εργάζεται με ησυχία και συγκέντρωση, κατά πόσο το είδος της εργασίας επιτρέπει την εξ αποστάσεως άσκησή του π.χ. στις διαφημιστικές εταιρείες η ομαδική εργασία είναι άκρως απαραίτητη για την καλή προώθηση ενός προϊόντος. Τέλος ο ίδιος ο εργοδότης  χρειάζεται να ελέγξει κατά πόσο αισθάνεται άνετα με την ιδέα της τηλε-εργασίας και κατά πόσο μπορεί να διοικήσει και να εμπιστευτεί προσωπικό που δεν εργάζεται στον ίδιο χώρο με αυτόν.
2. ΓΥΝΑΙΚΕΙΑ ΕΠΙΧΕΙΡΗΜΑΤΙΚΟΤΗΤΑ KAI ΠΡΟΓΡΑΜΜΑΤΑ ΕΝΙΣΧΥΣΗΣ ΤΗΣ ΓΥΝΑΙΚΕΙΑΣ ΕΠΙΧΕΙΡΗΜΑΤΙΚΟΤΗΤΑΣ

Με την ένταξη της Κύπρου στην Ευρωπαϊκή Ένωση, η Κύπρια γυναίκα έχει την δυνατότητα να αναπτύξει επιχειρηματική δραστηριότητα είτε ως αυτοεργοδοτούμενη είτε συστήνοντας δική της εταιρεία λαμβάνοντας κρατική χορηγία μέσα από δύο κυπριακά προγράμματα ενίσχυσης της γυναικείας επιχειρηματικότητας: το Πρόγραμμα Ενίσχυσης της Νεανικής Επιχειρηματικότητας και το Πρόγραμμα Ενίσχυσης της Γυναικείας Επιχειρηματικότητας.  Η εκπαιδευτική δέσμη προτείνεται σε δύο μέρη. Το πρώτο έχει μορφή εισήγησης και περιλαμβάνει μία λεπτομερή ανάλυση των δύο προγραμμάτων, με αναφορά στους όρους, τις προϋποθέσεις συμμετοχής, τις επιλέξιμες επιχειρηματικές δραστηριότητες.  Το δεύτερο μέρος έχει πρακτική μορφή και αφορά την συμπλήρωση Έντυπου Υποβολής Πρότασης, ώστε οι εκπαιδευόμενες να αποκτήσουν οικειότητα με την συμπλήρωση των απαραίτητων εντύπων επιχορήγησης.  

Μέρος Πρώτο:  Εισήγηση 

Α. Πρόγραμμα Ενίσχυσης της Νεανικής Επιχειρηματικότητας 

Σκοπός και στόχοι
Αναφορά και επεξήγηση των σκοπών και στόχων του συγκεκριμένου προγράμματος, 
Συγκεκριμένα:
Το πρόγραμμα αποσκοπεί στην ανάπτυξη, υποστήριξη και προώθηση της Επιχειρηματικότητας στους νέους (γυναίκες και άνδρες), µέσω χρηματοδοτικών ενισχύσεων και εκπαιδευτικών σεμιναρίων κατάρτισης για τη δημιουργία νέων και βιώσιμων μικρομεσαίων επιχειρήσεων.
Ιδιαίτερη έμφαση δίνεται στην αξιοποίηση νέων τεχνολογιών, στη χρήση καινοτόμων μεθόδων παραγωγής και προώθησης των προϊόντων και υπηρεσιών, στην ανάπτυξη της επιχειρηματικότητας στον τομέα του περιβάλλοντος και γενικά στην προώθηση σύγχρονων επιχειρηματικών δραστηριοτήτων µε στόχο τη δημιουργία δυναμικών, εξελίξιμων και ανταγωνιστικών επιχειρήσεων.

Φορέας Υλοποίησης
Αναφορά στον υπεύθυνο φορέα υλοποίησης του έργου στον οποίο μπορούν επίσης να απευθυνθούν για πληροφορίες και διευκρινίσεις.
Συγκεκριμένα  “Φορέας Υλοποίησης” του προγράμματος είναι το Υπουργείο Εμπορίου, Βιομηχανίας και Τουρισμού, το οποίο έχει την ευθύνη της διαχείρισης και της υλοποίησης του. 

Γενικό πλαίσιο υλοποίησης του  προγράμματος
Αναφορά και επεξήγηση του πλαισίου (σταδίων) υλοποίησης του έργου. Όπως, 
· Στην δημόσια πρόσκληση εκδήλωσης ενδιαφέροντος για συμμετοχή στο πρόγραμμα
· Στην εξέταση, αξιολόγηση και βαθμολόγηση των υποβαλλομένων προτάσεων σύμφωνα µε τις διατάξεις του προγράμματος.

Όροι
Αναφορά και επεξήγηση όλων των όρων του προγράμματος, όπως:
· Στην κατανομή του ετήσιου προϋπολογισμού του Προγράμματος συμμετέχουν προτάσεις αντίστοιχες µε το κατανεμημένο ποσό, που έλαβαν τουλάχιστον το 60% της μέγιστης βαθμολογίας (60 βαθμοί µε άριστα το 100).
· Για το πρόγραμμα Ενίσχυσης της Νεανικής Επιχειρηματικότητας ισχύει ο κανόνας De minimis. Οι πάσης φύσεως επιχορηγήσεις που δίδονται µε τον κανόνα De minimis αθροιστικά σε µία τριετία δεν πρέπει να υπερβούν ανά δικαιούχο τις £57.000.

Προϋποθέσεις συμμετοχής
Αναφορά και επεξήγηση των όρων συμμετοχής.  Συγκεκριμένα:

Δικαίωμα συμμετοχής στο πρόγραμμα έχουν νέοι και νέες, που έχουν τη μόνιμη διαμονή τους στις ελεγχόμενες από το Κράτος περιοχές τουλάχιστο για ένα χρόνο και οι οποίοι/οποίες: 
· Έχουν συμπληρώσει το 20ο έτος της ηλικίας τους και δεν έχουν υπερβεί το 39ο έτος της ηλικίας τους κατά την ημερομηνία υποβολής της πρότασης τους.
· Είναι άνεργοι, μισθωτοί ή ελεύθεροι επαγγελματίες.
· Δεν ασκούσαν επιχειρηματική δραστηριότητα τουλάχιστον ένα χρόνο πριν την ημερομηνία υποβολής της πρότασης τους.
Όρια προϋπολογισμών και Ποσοστό Χρηματοδότησης
Αναφορά και επεξήγηση στα ανώτατα όρια των προϋπολογισμών και το ποσοστό χρηματοδότησης από το κράτος.
Συγκεκριμένα:

Τα όρια του προϋπολογισμού των προτάσεων σε Κ£ (µη περιλαμβανομένου του ΦΠΑ), καθώς επίσης και το ποσοστό της Δημόσιας Χρηματοδότησης είναι τα εξής:

Ανώτατο όριο συνολικού προϋπολογισμού της πρότασης

· Μεταποίηση 









£70.000

· Εμπόριο, Υπηρεσίες, Τουρισμός 



£50.000

Κατώτατο όριο συνολικού προϋπολογισμού της πρότασης
 £10.000

Ποσοστό δημόσιας χρηματοδότησης 50% του συνολικού εγκεκριμένου προϋπολογισμού της πρότασης
Κριτήρια επιλογής, αξιολόγηση και βαθμολόγηση των προτάσεων
Αναφορά και επεξήγηση των κριτηρίων επιλογής των προτάσεων. Συγκεκριμένα:

Τα κριτήρια επιλογής των προτάσεων, καθώς και οι αντίστοιχοι συντελεστές βαρύτητας αφορούν τις  γνώσεις των υποψηφίων που σχετίζονται µε το αντικείμενο της επένδυσης (20%), την προηγούμενη εμπειρία και ειδικότερα η προηγούμενη εργασιακή εμπειρία (20%), την  πληρότητα και η σκοπιμότητα του επιχειρηματικού σχεδίου (15%), την βιωσιμότητα της υπό ίδρυση επιχείρησης (30%), και τον αριθμό των θέσεων εργασίας που θα δημιουργηθούν σε  συνδυασμό µε τη ρεαλιστικότητα του στόχου αυτού (15%)  Οι προτάσεις που συμπεριλαμβάνονται στον κατάλογο των υποψηφίων για ένταξη τους στο πρόγραμμα, θα είναι αυτές που θα συγκεντρώσουν τουλάχιστον το 60% της συνολικής βαθμολογίας και θα καταχωρούνται στο κατάλογο µε σειρά προτεραιότητας µε κριτήριο το ύψος της συνολικής βαθμολογίας.

Προτάσεις που εντάσσονται στο Πρόγραμμα

Αναφορά και επεξήγηση για ποιες προτάσεις τελικά εντάσσονται στο πρόγραμμα.
Συγκεκριμένα:
Οι προτάσεις που τελικά θα ενταχθούν στο πρόγραμμα θα είναι αυτές µε την ψηλότερη βαθμολογία, ακολουθώντας τον κατάλογο των υποψηφίων για ένταξη τους στο πρόγραμμα μέχρι εξάντλησης του εγκεκριμένου προϋπολογισμού της δημόσιας χρηματοδότησης.

Επιλέξιμες επιχειρηματικές δραστηριότητες για συμμετοχή στο “Πρόγραμμα Ενίσχυσης της Νεανικής Επιχειρηματικότητας”.
1.

Αναφορά και επεξήγηση για όλες τις επιχειρηματικές δραστηριότητες (όλων των τομέων) οι οποίες δύνανται να χρηματοδοτηθούν.  Δες παράρτημα.

Β.  Πρόγραμμα Ενίσχυσης της Γυναικείας Επιχειρηματικότητας

Σκοπός και στόχοι
Αναφορά και επεξήγηση των σκοπών και στόχων του συγκεκριμένου προγράμματος, 
Συγκεκριμένα:

Το Πρόγραμμα Ενίσχυση της Γυναικείας Επιχειρηματικότητας αποσκοπεί στην ανάπτυξη, υποστήριξη και προώθηση της επιχειρηματικότητας των γυναικών από 18 έως 55 ετών που επιθυμούν να δραστηριοποιηθούν επιχειρηματικά σε οικονομικές δραστηριότητες της μεταποίησης, του εμπορίου, των υπηρεσιών και του τουρισμού, αξιοποιώντας τις γνώσεις, την κατάρτιση και τα ταλέντα τους.

Ανάμεσα στους ειδικότερους στόχους του προγράμματος είναι:
· Η ενίσχυση γυναικών ηλικίας από 18 μέχρι και 55 ετών, για την έναρξη άσκησης επιχειρηματικής δραστηριότητας.
· Η δημιουργία νέων σύγχρονων και βιώσιμων επιχειρήσεων σε συγκεκριμένες δραστηριότητες, της μεταποίησης, του εμπορίου, των υπηρεσιών, µε ιδιαίτερη έμφαση στην περιφερειακή ανάπτυξη και στην τοπική οικονομία.
· Η υποστήριξη της ανάπτυξης επιχειρηματικής δραστηριότητας από γυναίκες, µε την αξιοποίηση νέων τεχνολογιών και καινοτομιών, καθώς και των δυνατοτήτων της τεχνολογίας της πληροφορίας, για την ανάπτυξη, παραγωγή και εμπορία “νέων” προϊόντων και υπηρεσιών.

Φορέας Υλοποίησης
Αναφορά στον υπεύθυνο φορέα υλοποίησης του έργου στον οποίο μπορούν επίσης να απευθυνθούν για πληροφορίες και διευκρινίσεις.  Συγκεκριμένα, “Φορέας Υλοποίησης” του προγράμματος είναι το Υπουργείο Εμπορίου, Βιομηχανίας και Τουρισμού, το οποίο έχει την ευθύνη της διαχείρισης και της υλοποίησης του προγράμματος. 

Γενικό πλαίσιο υλοποίησης του προγράμματος
Αναφορά και επεξήγηση του πλαισίου (σταδίων) υλοποίησης του έργου. Όπως, 
Η δημόσια πρόσκληση εκδήλωσης ενδιαφέροντος για συμμετοχή στο πρόγραμμα. Η πρόσκληση γίνεται µε απόφαση του Υπουργού Εμπορίου, Βιομηχανίας και Τουρισμού, η οποία θα ανακοινώνεται δια των μέσων μαζικής ενημέρωσης.
Η εξέταση, αξιολόγηση και βαθμολόγηση των υποβαλλομένων προτάσεων σύμφωνα µε τις διατάξεις του προγράμματος.
Η ένταξη µε επικύρωση του Γενικού Διευθυντή του Υπουργείου Εμπορίου, Βιομηχανίας και Τουρισμού των προτάσεων που θα επιλεγούν στο πρόγραμμα σύμφωνα και µε τους διατιθέμενους πόρους.

Όροι
Αναφορά και επεξήγηση όλων των όρων του προγράμματος, όπως
· Στην κατανομή του ετήσιου προϋπολογισμού του Προγράμματος συμμετέχουν προτάσεις αντίστοιχες µε το κατανεμόμενο ποσό, που έλαβαν τουλάχιστον το 60% της μέγιστης βαθμολογίας (60 βαθμοί µε άριστα το 100).
· Για το πρόγραμμα Ενίσχυσης της Γυναικείας Επιχειρηματικότητας ισχύει ο κανόνας De minimis.  Οι πάσης φύσεως επιχορηγήσεις που δίδονται µε τον κανόνα De minimis αθροιστικά σε µία τριετία δεν πρέπει να υπερβούν ανά δικαιούχο τις £57.000.
· Τα παρεχόμενα µε το πρόγραμμα αυτό κίνητρα έχουν την μορφή χρηματοδοτικών ενισχύσεων για την υλοποίηση συγκεκριμένων επιχειρηματικών σχεδίων. Η χρηματοδότηση, εφόσον ολοκληρωθεί επιτυχώς το έργο, αφορά µη επιστρεπτέες επιχορηγήσεις επιλέξιμων δραστηριοτήτων.
Προϋποθέσεις συμμετοχής
Αναφορά και επεξήγηση των όρων συμμετοχής. Συγκεκριμένα: 
Δικαίωμα συμμετοχής στο πρόγραμμα έχουν γυναίκες που έχουν τη μόνιμη διαμονή τους στις ελεγχόμενες από το Κράτος περιοχές τουλάχιστο για ένα χρόνο και οι οποίες:
· Έχουν συμπληρώσει το 18ο έτος της ηλικίας τους και δεν έχουν υπερβεί το 55ο έτος της ηλικίας τους κατά την ημερομηνία υποβολής της πρότασης τους.
· Είναι άνεργες, μισθωτές ή ελεύθεροι επαγγελματίες.
· Δεν ασκούσαν επιχειρηματική δραστηριότητα τουλάχιστον ένα χρόνο πριν την ημερομηνία υποβολής της πρότασης τους.

Ως άσκηση επιχειρηματικής δραστηριότητας νοείται η έναρξη επιτηδεύματος ως αυτοεργοδοτούμενη ή η συμμετοχή ως εταίρος σε οποιανδήποτε επιχείρηση µε ποσοστό συμμετοχής άνω του 10% της οποίας είναι μερικώς ή πλήρως εργοδοτούμενη.

Όρια προϋπολογισμών και ποσοστό χρηματοδότησης
Αναφορά και επεξήγηση στα ανώτατα όρια των προϋπολογισμών και το ποσοστό χρηματοδότησης από το κράτος. Συγκεκριμένα:
Τα όρια του προϋπολογισμού των προτάσεων σε Κ£ (µη περιλαμβανομένου του ΦΠΑ), καθώς επίσης και το ποσοστό της Δημόσιας Χρηματοδότησης:

Ανώτατο όριο συνολικού προϋπολογισμού της πρότασης

· Μεταποίηση








£70.000
· Εμπόριο, Υπηρεσίες, Τουρισμός

£50.000

Κατώτατο όριο συνολικού προϋπολογισμού £10.000

Ποσοστό δημόσιας χρηματοδότησης:  50% του συνολικού εγκεκριμένου προϋπολογισμού της πρότασης.
Αναφορά και επεξήγηση των κριτηρίων επιλογής των προτάσεων και της διαδικασίας. Συγκεκριμένα:

Κριτήρια επιλογής, αξιολόγηση και βαθμολόγηση των προτάσεων 
Αναφορά και επεξήγηση των κριτηρίων επιλογής των προτάσεων. Συγκεκριμένα:

Τα κριτήρια επιλογής των προτάσεων, καθώς και οι αντίστοιχοι συντελεστές βαρύτητας αφορούν τις  γνώσεις των υποψηφίων που σχετίζονται µε το αντικείμενο της επένδυσης (20%), την προηγούμενη εμπειρία και ειδικότερα η προηγούμενη εργασιακή εμπειρία (20%), την  πληρότητα και η σκοπιμότητα του επιχειρηματικού σχεδίου (15%), την βιωσιμότητα της υπό ίδρυση επιχείρησης (30%), και τον αριθμό των θέσεων εργασίας που θα δημιουργηθούν σε  συνδυασμό µε τη ρεαλιστικότητα του στόχου αυτού (15%).  Οι προτάσεις που συμπεριλαμβάνονται στον κατάλογο των υποψηφίων για ένταξη τους στο Πρόγραμμα, θα είναι αυτές που θα συγκεντρώσουν τουλάχιστον το 60% της συνολικής βαθμολογίας και θα καταχωρούνται στο κατάλογο µε σειρά προτεραιότητας µε κριτήριο το ύψος της συνολικής βαθμολογίας
Επιλέξιμες επιχειρηματικές δραστηριότητες
Αναφορά και επεξήγηση για όλες τις επιχειρηματικές δραστηριότητες (όλων των τομέων) οι οποίες δύνανται να χρηματοδοτηθούν.  Δες παράρτημα.
Μέρος Δεύτερο:  Άσκηση 
Πρακτική εξάσκηση με το έντυπο υποβολής πρότασης.  

· Παρουσίαση
· Συζήτηση
· Συμπλήρωση 

VI.  ΚΑΤΑΡΤΙΣΗ
Για την κατάρτιση χρησιμοποιείται το παρόν πρόγραμμα κατάρτισης, υλοποιώντας τα επιμέρους εξειδικευμένα εκπαιδευτικά πακέτα και ακολουθώντας το προτεινόμενο ενδεικτικό ημερήσιο πρόγραμμα που ακολουθεί. 
VII.  ΠΡΟΤΕΙΝΟΜΕΝΟ ΗΜΕΡΗΣΙΟ ΠΡΟΓΡΑΜΜΑ ΚΑΤΑΡΤΙΣΗΣ
	Ώρα


	1η Ημέρα
	2η Ημέρα

	9:00 - 10:00
	- Αλληλογνωριμία μεταξύ εμπλεκομένων και συμμετεχόντων

- Παρουσίαση προγράμματος
 
	Αναφορά στις δεξιότητες αυτοπαρουσίασης

	10:00 – 10:15
	Διάλειμμα

	Διάλειμμα

	10:15 -11:00
	Περιοριστικοί παράγοντες στην επαγγελματική ανάπτυξη γυναικών (κοινωνικοποίηση, στερεοτυπικές αντιλήψεις)
	- Παρουσίαση εντύπου βιογραφικού σημειώματος Europass. Τι είναι το CV Europass.
- Σημασία ενός καλού βιογραφικού σημειώματος


	11:00 -11:15

	Διάλειμμα
	Διάλειμμα

	11:15 – 12:00
	Πρότυπα επαγγελματικής απασχόλησης γυναικών
	Οδηγίες ετοιμασίας βιογραφικού σημειώματος 

	12:00 – 12:15

	Διάλειμμα
	Διάλειμμα

	12:15 – 13:00
	Στρατηγικές λήψης αποφάσεων
	Ανάλυση παραδείγματος βιογραφικού σημειώματος 

	13:00 - 13.15
	Διάλειμμα
	Διάλειμμα


	13:15 – 14:00
	- Απορίες, συζήτηση
- Άσκηση

	Απορίες, συζήτηση


	Ώρα


	3η Ημέρα
	4η Ημέρα

	9:00 - 10:00
	Συζήτηση τυχόν δυσκολιών στη “σύνταξη βιογραφικού σημειώματος”
	Δεξιότητες σταδιοδρομίας. Ποιες είναι.

	10:00 – 10:15

	Διάλειμμα
	Διάλειμμα

	10:15 -11:00
	- Διαδικασία συνέντευξης
- Τι πρέπει να προσέξουμε πριν τη συνέντευξη
	- Διεκδικητικότητα.
Τι είναι και τι προσφέρει.
- Ενίσχυση διεκδικητικότητας

	11:00 -11:15

	Διάλειμμα
	Διάλειμμα

	11:15 – 12:00
	- Ενδυμασία 
- Λεκτική και μη λεκτική επικοινωνία στη συνέντευξη

	Γενικές οδηγίες κατά την άσκηση διεκδικητικότητας

	12:00 – 12:15

	Διάλειμμα
	Διάλειμμα

	12:15 – 13:00
	- Συνήθεις ερωτήσεις εργοδοτών.  Πώς απαντούμε.
- Ερωτήσεις που μπορούμε να θέσουμε
	- Τεχνικές άσκησης διεκδικητικότητας
- Παραδείγματα διεκδικητικότητας


	13:00 - 13.15

	Διάλειμμα

	Διάλειμμα

	13:15 – 14:00
	- Απορίες, συζήτηση
- Άσκηση

	- Απορίες, συζήτηση
- Άσκηση


	Ώρα


	5η Ημέρα
	6η Ημέρα

	9:00 - 10:00
	- Άγχος, στρες. Τι είναι και ποια τα είδη του
- Συμπτώματα και συνέπειες έντονου στρες
- Παράγοντες εργασιακού άγχους
	Ψυχοκοινωνικοί παράγοντες στο χώρο εργασίας

	10:00 – 10:15

	Διάλειμμα
	Διάλειμμα

	10:15 -11:00
	- Τεχνικές διαχείρισης άγχους
- Γενικές στρατηγικές αντιμετώπισης άγχους
	- Mobbing
- Burnout
- Σεξουαλική παρενόχληση

	11:00 -11:15

	Διάλειμμα
	Διάλειμμα

	11:15 – 12:00
	- Αυτοπεποίθηση και η σημασία της για την εργασία
- Πώς διαμορφώνεται η αυτοπεποίθηση
	- Δυναμική της ομάδας στο χώρο εργασίας
- Φάσεις εξέλιξης ομάδας

	12:00 – 12:15

	Διάλειμμα
	Διάλειμμα

	12:15 – 13:00
	- Παράγοντες που μειώνουν την αυτοπεποίθηση
- Τρόποι ενίσχυσης αυτοπεποίθησης
	- Τηλε-εργασία

Τι είναι που και πώς εφαρμόζεται
- Πλεονεκτήματα και μειονεκτήματα Τηλε-εργασίας

	13:00 - 13.15
	Διάλειμμα

	Διάλειμμα

	13:15 – 14:00
	Απορίες, συζήτηση
	Απορίες, συζήτηση


	Ώρα


	7η ημέρα
	8η ημέρα

	9:00 - 10:00
	- Νεανική επιχειρηματικότητα
- Σκοπός, στόχοι


	- Πρόγραμμα ενίσχυσης γυναικείας επιχειρηματικότητας
- Σκοπός, στόχοι

	10:00 – 10:15
	Διάλειμμα
	Διάλειμμα


	10:15 -11:00
	- Φορέας υλοποίησης
- Γενικό πλαίσιο υλοποίησης προγράμματος
	- Φορέας υλοποίησης
- Γενικό πλαίσιο υλοποίησης προγράμματος

	11:00 -11:15

	Διάλειμμα
	Διάλειμμα

	11:15 – 12:00
	- Όροι
- Προϋποθέσεις συμμετοχής
	- Όροι
- Προϋποθέσεις συμμετοχής

	12:00 – 12:15

	Διάλειμμα
	Διάλειμμα

	12:15 – 13:00
	- Όριο προϋπολογισμών και ποσοστό χρηματοδότησης
- Κριτήρια επιλογής, αξιολόγηση και βαθμολόγηση προτάσεων
	- Όριο προϋπολογισμών και ποσοστό χρηματοδότησης
- Κριτήρια επιλογής, αξιολόγηση και βαθμολόγηση προτάσεων

	13:00 - 13.15
	Διάλειμμα
	Διάλειμμα


	13:15 – 14:00
	Απορίες, συζήτηση
	Απορίες, συζήτηση


	Ώρα


	9η Ημέρα
	10η Ημέρα

	9:00 - 10:00
	Επιλέξιμες επιχειρηματικές δραστηριότητες
	Αναφορά στα βασικά σημεία του προγράμματος

	10:00 – 10:15
	Διάλειμμα
	Διάλειμμα


	10:15 -11:00

	Πρακτική εξάσκηση
	Απορίες, συζήτηση

	11:00 -11:15

	Διάλειμμα
	Διάλειμμα

	11:15 – 12:00
	Πρακτική εξάσκηση
	Αξιολόγηση προγράμματος από τις συμμετέχουσες

	12:00 – 12:15

	Διάλειμμα
	Διάλειμμα

	12:15 – 13:00
	Πρακτική εξάσκηση
	Αξιολόγηση εκπαιδευτών από τις συμμετέχουσες

	13:00 - 13.15
	Διάλειμμα

	Διάλειμμα

	13:15 – 14:00
	Απορίες, συζήτηση
	Κλείσιμο


VIII.  ΒΙΒΛΙΟΓΡΑΦΙΑ
ΕΠΑΓΓΕΛΜΑΤΙΚΗ ΚΑΘΟΔΗΓΗΣΗ

Ηλιάδης, Ν.,  Η Επιλογή του Επαγγέλματος (Αθήνα: Εκδόσεις Ίων, 1988).
Κάντας, Α. και Χαντζή, A. Θεωρίες Επαγγελματικής Ανάπτυξης: Ψυχολογία της

Εργασίας - Στοιχεία Συμβουλευτικής (Αθήνα: Ελληνικά Γράμματα, 1991).
Nathan, Robert and Hill, Linda, Career Counseling, 2nd edition, (London: Sage Publications, 2006).

ΒΙΟΓΡΑΦΙΚΟ ΣΗΜΕΙΩΜΑ

Ασημακοπούλου,  Α. Π., Curriculum Vitae (Αθήνα: Φάσμα, 1997).
Tepper R., Power Resumes, (New York: John Wiley & Sons, 1998).

IX.  ΠΑΡΑΡΤΗΜΑΤΑ
ΠΑΡΑΡΤΗΜΑ 1

Βιογραφικό Σημείωμα Europass
	Βιογραφικό σημείωμα Europass
	Φωτογραφία. (Προαιρετικά, βλ. οδηγίες). 

	
	

	Προσωπικές πληροφορίες
	

	Επώνυμο (-α) / Όνομα (-τα)
	Επώνυμο Όνομα (ονόματα)

	Διεύθυνση (-εις)
	Οδός, αριθμός, ταχυδρομικός κωδικός, πόλη, χώρα (Προαιρετικά, βλ. οδηγίες)

	Τηλέφωνο (-α)
	(Προαιρετικά, βλ. οδηγίες)
	Κινητό:
	(Προαιρετικά, βλ. οδηγίες)

	Φαξ
	(Προαιρετικά, βλ. οδηγίες)

	Ηλεκτρονικό ταχυδρομείο
	(Προαιρετικά, βλ. οδηγίες)

	
	

	Υπηκοότητα (ή υπηκοότητες) 
	(Προαιρετικά, βλ. οδηγίες)

	
	

	Ημερομηνία γέννησης
	(Προαιρετικά, βλ. οδηγίες)

	
	

	Φύλο
	(Προαιρετικά, βλ. οδηγίες)

	
	

	Επιθυμητή θέση εργασίας / τομέας απασχόλησης
	(Προαιρετικά, βλ. οδηγίες)

	
	

	Επαγγελματική πείρα
	

	
	

	Χρονολογίες
	Περιγράψτε ξεχωριστά κάθε σχετική επαγγελματική θέση, ξεκινώντας από την πιο πρόσφατη. (Προαιρετικά, βλ. οδηγίες). 

	Απασχόληση ή θέση που κατείχατε
	

	Κύριες δραστηριότητες και αρμοδιότητες
	

	Όνομα και διεύθυνση εργοδότη
	

	Τύπος ή τομέας δραστηριότητας
	

	
	

	Εκπαίδευση και κατάρτιση
	

	
	

	Χρονολογίες
	Περιγράψτε ξεχωριστά κάθε κύκλο σπουδών που έχετε ολοκληρώσει και που τεκμηριώνεται μέσω πιστοποιητικού ή διπλώματος, ξεκινώντας από τον πιο πρόσφατο. (Προαιρετικά, βλ. οδηγίες).

	Τίτλος του πιστοποιητικού ή διπλώματος
	

	Κύρια θέματα / επαγγελματικές δεξιότητες
	

	Επωνυμία και είδος του οργανισμού που παρείχε την εκπαίδευση ή κατάρτιση
	

	Επίπεδο κατάρτισης με βάση την εθνική ή διεθνή ταξινόμηση
	(Προαιρετικά, βλ. οδηγίες)

	
	

	Ατομικές δεξιότητες και ικανότητες
	

	
	

	Μητρική (-ες) γλώσσα (-ες)
	Αναφέρετε τη/τις μητρική (-ες) σας γλώσσα (-ες)

	
	

	Άλλη (-ες) γλώσσα (-ες)
	

	Αυτοαξιολόγηση
	
	Κατανόηση
	Ομιλία
	Γραπτή

	Ευρωπαϊκό επίπεδο (*)
	
	Προφορική
	Ανάγνωση
	Προφορική επικοινωνία
	Προφορική παραγωγή
	

	Γλώσσα
	
	
	
	
	
	
	
	
	
	
	

	Γλώσσα
	
	
	
	
	
	
	
	
	
	
	

	
	(*)  βαθμίδες του κοινού ευρωπαϊκού πλαισίου αναφοράς 

	
	

	Κοινωνικές δεξιότητες και ικανότητες
	Περιγράψτε τις δεξιότητες αυτές και διευκρινίστε πώς τις αποκτήσατε. (Προαιρετικά, βλ. οδηγίες)

	
	

	Οργανωτικές δεξιότητες και ικανότητες
	Περιγράψτε τις δεξιότητες αυτές και διευκρινίστε πώς τις αποκτήσατε. (Προαιρετικά, βλ. οδηγίες)

	
	

	Τεχνικές δεξιότητες και ικανότητες
	Περιγράψτε τις δεξιότητες αυτές και διευκρινίστε πώς τις αποκτήσατε. (Προαιρετικά, βλ. οδηγίες)

	
	

	Δεξιότητες πληροφορικής
	Περιγράψτε τις δεξιότητες αυτές και διευκρινίστε πώς τις αποκτήσατε. (Προαιρετικά, βλ. οδηγίες)

	
	

	Καλλιτεχνικές δεξιότητες και ικανότητες
	Περιγράψτε τις δεξιότητες αυτές και διευκρινίστε πώς τις αποκτήσατε. (Προαιρετικά, βλ. οδηγίες)

	
	

	Άλλες δεξιότητες και ικανότητες
	Περιγράψτε τις δεξιότητες αυτές και διευκρινίστε πώς τις αποκτήσατε. (Προαιρετικά, βλ. οδηγίες)

	
	

	Άδεια οδήγησης
	Αναφέρετε τον τύπο της άδειας. (Προαιρετικά, βλ. οδηγίες)

	
	

	Πρόσθετες πληροφορίες
	Αναφέρετε στο σημείο αυτό οποιαδήποτε άλλη πληροφορία κρίνετε χρήσιμη, π.χ. πρόσωπα που μπορούν να δώσουν συστάσεις, δημοσιεύσεις, κλπ. (Προαιρετικά, βλ. οδηγίες)

	
	


ΠΑΡΑΡΤΗΜΑ 2
Επιλέξιμες επιχειρηματικές δραστηριότητες για το “Πρόγραμμα Ενίσχυσης της Νεανικής επιχειρηματικότητας” και το “Πρόγραμμα Γυναικείας  Επιχειρηματικότητας” για το έτος 2006

(Παράδειγμα δυνατότητας επιχειρηματικής δραστηριοποίησης)

Μεταποίηση

Όλες οι μεταποιητικές δραστηριότητες εξαιρούμενων αυτών που σχετίζονται µε την μεταποίηση των προϊόντων που περιλαμβάνονται στο Παράρτημα Ι της Συνθήκης της Ευρωπαϊκής Ένωσης.

Εμπόριο
Εμπόριο οποιουδήποτε είδους που διενεργείται µόνο µε την χρήση Ηλεκτρονικού Εμπορίου (µέσω Ηλεκτρονικού Υπολογιστή – Internet) και τη χρησιμοποίηση εφαρμογής λογισμικού ηλεκτρονικής παραγγελιοληψίας.

Υπηρεσίες
· Καλωδιώσεις και ηλεκτρολογικές εγκαταστάσεις

· Υδραυλικές εγκαταστάσεις

· Συντήρηση και επισκευή αυτοκινήτων

· Επισκευή ηλεκτρικών οικιακών συσκευών και µμικροσυσκευών

· Δραστηριότητες ταξιδιωτικών πρακτορείων

· Υπηρεσίες ιδιωτικών ταχυδρομικών γραφείων

· Πληροφορική και συναφείς δραστηριότητες

· Υπηρεσίες έρευνας αγοράς και δημοσκοπήσεων
· Δραστηριότητες παροχής επιχειρηματικών και διαχειριστικών συμβουλών
· Άλλες τεχνικές δοκιμές και αναλύσεις (όπως περιβάλλοντος, τροφικών, µμετάλλων, κλπ).

· Σχεδίαση μόδας σχετικά µε υφάσματα, ενδύματα, υποδήματα, κοσμήματα, έπιπλα, κλπ.

· Νηπιαγωγεία (ιδιωτικά)

· Ιδιωτικές Κλινικές

· Γηροκομεία
· Βρεφοκομικοί και παιδοκομικοί σταθμοί
· Άλλες δραστηριότητες κοινωνικής μέριμνας χωρίς παροχή καταλύματος (π.χ. φύλαξη και φροντίδα παιδιών εκτός σχολικού ωραρίου, παιδικές λέσχες, κλπ.)

· Παραγωγή κινηματογραφικών ταινιών και βιντεοταινιών

· Δημιουργία και εκμετάλλευση αθλητικών εγκαταστάσεων (δεν περιλαμβάνονται τα γυμναστήρια)

· Πλύσιμο και στεγνό καθάρισμα κλωστοϋφαντουργικών και γούνινων προϊόντων

Τουρισμός

· Ξενοδοχειακά καταλύματα ή κέντρα αναψυχής που θα δημιουργηθούν σε διατηρητέες ή παραδοσιακές οικοδομές ή μνημεία ή σε μέρος τους μετά από τις σχετικές μετατροπές τους που θα ικανοποιούν τις πρόνοιες της σχετικής Νομοθεσίας Περί Ξενοδοχείων και Τουριστικών Καταλυμάτων και Περί Κέντρων Εστίασης και Αναψυχής).

· Εστιατόρια, ταβέρνες, παραδοσιακά εργαστήρια και πολιτιστικά κέντρα (χώροι εκθέσεων, μουσεία κλπ.) που θα δημιουργηθούν σε κατάλληλα μετατρεπόμενες διατηρητέες ή παραδοσιακές οικοδομές ή μνημεία ή μέρους τους, που θα ικανοποιούν τις πρόνοιες της σχετικής νομοθεσίας των αρμοδίων αρχών.
ΠΑΡΑΡΤΗΜΑ 3
Έντυπο Υποβολής Πρότασης - Πρόγραμμα Ενίσχυσης της Γυναικείας Επιχειρηματικότητας

